KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 17

It-Tlieta, 25 ta' Frar 2014

Stampat fl-Uffiċċju tal-Iskrivan

Prezz €2.50

Laqgħa Nru 17

It-Tlieta, 25 ta' Frar, 2014

Il-Kumitat iltaqa' fil-Palazz, il-Belt Valletta, fis-6.50 p.m.

Il-Minuti tal-Laqgħa Nru 16, li saret nhar il-Ħamis, 30 ta' Jannar 2014, ġew ikkonfermati.

THE CHAIRPERSON (Onor. Chris Fearne): Se npoġġi fuq il-Mejda tal-Kamra din l-ittra:

- Id-Dikjarazzjoni maħruġa wara l-ewwel laqgħa tal-Presidenti tal-Kumitati dwar l-Affarijiet Ewropej tan-naħa t'Isfel tal-Unjoni Ewropea, li saret f'Ċipru fl-24-25 ta' Jannar 2014, li għaliha attenda l-President tal-Kumitat.

Din hija dikjarazzjoni maħruġa wara l-ewwel laqgħa tal-Presidenti tal-Kumitati dwar l-Affarijiet Ewropej tan-naħa t'isfel tal-Ewropa, li saret f'Ċipru fl-24 u fil-25 ta' Jannar ta' din is-sena.

Din il-laqgħa saret f'Nikosija, u għaliha kien hemm preżenti l-pajjiżi tan-naħa t'isfel tal-Ewropa li huma membri fi ħdan l-Unjoni Ewropea.

U hawnhekk qed nitkellmu fuq il-Portugall, Franza, l-Italja, il-Greċja, Malta, Ċipru, il-Kroazja u l-Islovenja.

Spanja kienet mistiedna wkoll u huma xtaqu jattendu, imma ma setgħux.

Matul din il-laqgħa ġie fformat il-grupp għall-pajjiżi tan-naħa t'isfel tal-Unjoni Ewropea sabiex inkunu nistgħu nwasslu aħjar il-pożizzjoni komuni tan-naħa t'isfel tal-Ewropa fl-istituzzjonijiet tal-Unjoni Ewropea.

Se npoġġi fuq il-Mejda din l-ittra:

- Ittra datata d-19 ta' Frar 2014 mingħand il-President tal-Kumitat dwar l-Affarijiet Barranin u Ewropej ta' Ċipru rigward talba mill-Bulgarija u r-Rumanija sabiex jingħaqdu mal-Grupp ta' Stati Membri tan-Nofsinhar tal-Unjoni Ewropea, u għalhekk jattendu l-laqgħat tiegħu ta' qabel kull laqgħa tal-COSAC.

Relatata mal-ewwel stqarrija, għandna din il-korrispondenza datata d-19 ta' Frar 2014 mingħand il-President tal-Kumitat dwar l-Affarijiet Barranin u Ewropej ta' Ċipru, li bħalissa għandhom il-Presidenza ta' dan il-grupp, rigward talba mill-Bulgarija u mir-Rumanija sabiex jingħaqdu mal-grupp tal-Istati Membri tal-Unjoni Ewropea tan-Nofsinhar.

Jiena qed nitlob jekk għandkomx xi kummenti dwar li l-Bulgarija u r-Rumanija jingħaqdu ma' dan il-grupp ta' Stati Membri tal-Unjoni Ewropea.

Jien m'iniex konvint kemm il-Bulgarija u r-Rumanija huma parti mis-South tal-Ewropa, imma dawn qegħdin jitolbu li jkunu parti minn dan il-grupp.

Ma nafx jekk hemmx kummenti mill-Membri ta' dan il-Kumitat dwar x'għandha tkun ir-reazzjoni tagħna bħala founding member tal-Kumitat dwar l-isħubija tal-Bulgarija u r-Rumanija.

Jekk m'hawnx kummenti fuq din, jien se neħodha li mhux qed insibu oġġezzjoni li l-Bulgarija u r-Rumanija jingħaqdu ma' dan il-grupp tal-Membri Stati tan-naħa t'isfel tal-Ewropa.

L-Onor.

DEO DEBATTISTA: Fl-opinjoni tiegħi, la ġeografikament u lanqas bħala lingwa … u allura naħseb li m'għandhom xejn minn tas-South.

GEORGE VELLA (Ministru għall-Affarijiet Barranin): Jekk tippermettuli, nixtieq ngħaddi kumment, imma mhux se ngħid jekk naqbilx jew le.

Il-grupp li waqqafna fil-Kumitat tal-Ministri rristrinġejnih ħafna, u waqafna sal-Greċja u Ċipru.

L-iskop hu li, l-ewwel trid tikkonsolida fejn għandek l-istess għanijiet u l-istess problemi, u mbagħad ħalli tkabbar.

Jekk se tkabbar mill-bidu se jidħlulek problemi fil-grupp li mhumiex intrinsikament Mediterranji.

Ir-Rumanija għandha l-problemi tagħha u l-Bulgarija għandha l-problemi tagħha wkoll.

U allura, tħallux pereżempju lir-Rumanija – u dan nagħmlu bħala kawtela – tuża lill-grupp għal problemi li għandha hi mal-Unjoni Ewropea rigward moviment ta' persuni, u ħafna problemi oħra.

Il-parir tiegħi hu biex mhux noqogħdu ngħidu minħabba kwestjoni ġeografika u ħafna affarijiet oħra, imma li għall-bidu dan il-grupp għandu jkun ristrett ħalli jissaħħaħ qabel ma jibdew jidħlu oħrajn fuqu.

THE CHAIRPERSON: Naqbel miegħek għax, jekk se nkabbruh dan il-grupp, se nitilfu l-iskop tiegħu u se ndgħajfu s-saħħa tan-naħa t'isfel tal-Ewropa.

Jista' jkun li jkun aħjar li niktbu lill-Presidenza ta' dan il-grupp u ngħidulhom li, fl-opinjoni tagħna, jkun aħjar jekk il-grupp jibqa' ristrett għal pajjiżi tan-nofsinhar tal-Ewropa, għax dak hu l-iskop tiegħu.

Għandna dawn iż-żewġ opzjonijiet: jew li min-naħa tagħna ma ngħidu xejn u nħallu l-affarijiet jimxu l-kors tagħhom, jew inkella – kif qed jissuġġerixxi l-Ministru Vella – ninsistu li l-grupp tal-Istati Membri tan-naħa t'isfel tal-Ewropa għandu jinkludi fih stati membri tan-naħa t'isfel tal-Ewropa.

MARLENE FARRUGIA: Nista' nistaqsi x'kienu r-raġunijiet li poġġew 'il quddiem dawn il-pajjiżi biex jiġġustifikaw it-talba tagħhom?

THE CHAIRPERSON: M'għandniex dik l-informazzjoni.

Jien għandi korrispondenza mingħand il-President tal-Kumitat li għadda t-talba tagħhom lilna.

Nassumi li huma qegħdin jgħidu li bħala membri ġodda fl-Unjoni Ewropea qed iħossu li ma jappartjenu għall-ebda grupp, u li ħassew li dan il-grupp kien l-aktar viċin tagħhom.

MARLENE FARRUGIA: Hemm gruppi tal-Balkani?

THE CHAIRPERSON: Magħna hemm il-Kroazja, għax għandha xatt mal-Mediterran, u hemm ukoll l-Islovenja.

GEORGE VELLA: Naħseb li – bħala triq tan-nofs – huma qegħdin jgħidu "to be invited to the proceedings of our future meetings".

Kieku jien nara jekk dawn jistgħux jiġu bħala osservaturi, u se nagħti r-raġuni għalfejn qed ngħid hekk.

L-ewwel nett, biex jaraw kif qed jaħdmu l-pajjiżi tal-Mediterran, u t-tieni nett, meta eventwalment – hawnhekk qed insemmu 'l-Balkani, il-Montenegro, is-Serbja, u issa anke l-Albanija, li kollha qegħdin lined up – dawn il-pajjiżi jistgħu jmorru f'dak il-grupp, jew inkella jkunu jistgħu jgħinu lill-grupp tal-Mediterran li, wara kollox, uħud minnhom huma Mediterrranei, biex jittrasmettu x'għaddej f'dak il-grupp tramite l-Bulgarija u r-Rumanija, u jasal għand il-grupp tal-Mediterran.

Naħseb li wieħed jista' ma jagħtihomx equal status bħall-oħrajn, u allura jkunu hemmhekk bħala osservaturi.

THE CHAIRPERSON: L-Onor.

MARLENE FARRUGIA: It-talba oriġinali tagħhom kienet minħabba t-two- speed Europe.

Huma jirrikonoxxu li hemm pajjiżi li huma żviluppati u avvanzati ħafna iktar minn oħrajn, li huma eżempju tagħhom, u dawn il-pajjiżi l-oħra tas-South tal-Mediterran li, fi żmien jew ieħor, dejjem kellhom xi forma ta' diffikultajiet ekonomiċi – għallinqas f'dawn l-aħħar żmenijiet, ħlief aħna – u allura naħseb li qed jaħsbu li qed iħossuhom on board ta' grupp li jista' jkun rappreżentattiv tal-bżonnijiet tagħhom.

U allura wieħed irid jara x'kienu r-raġunijiet tagħhom, u naħseb li, jekk se jifforma grupp tal-Balkani, dawn ikun ferm iktar posthom hemmhekk u jkunu jistgħu jaħdmu b'koordinament mal-grupp tagħna, li huwa l-grupp tal-Mediterran.

THE CHAIRPERSON: Qed nifhem li hawn qbil li niktbu lill-President tal-grupp tan-naħa t'isfel tal-Ewropa biex ngħidulu li, min-naħa tagħna, ma nsibu l-ebda oġġezzjoni li r-Rumanija u l-Bulgarija jkunu mistiedna bħala osservaturi għal-laqgħat tal-grupp tan-naħa t'isfel tal-Ewropa.

Issa nqiegħed fuq il-Mejda tal-Kumitat:

- Komunikazzjoni datata t-13 ta' Frar 2014 mill-Presidenti tal-Kumitati dwar l-Affarijiet Barranin u tad-Difiża tal-Kamra tad-Deputati u tas-Senat tal-Italja dwar il-każ taż-żewġ uffiċjali tan-Navy Taljana li ilhom sentejn taħt arrest fl-Indja wara l-għarqa ta' żewġ ċittadini Indjani.

Kif qed taraw, din hija komunikazzjoni mill-Presidenti tal-Kumitati dwar l-Affarijiet Barranin u tad-Difiża tal-Kamra tad-Deputati u tas-Senat tal-Italja dwar il-każ taż-żewġ uffiċjali tan-Navy Taljana li ilhom taħt arrest għal dawn l-aħħar sentejn fl-Indja wara inċident li kienu involuti fih bħala parti mill-Forza tan-NU kontra l-piraterija.

Dawn qed jgħarrfuna bis-sitwazzjoni, u kif din, mhux biss qiegħda taffettwa lill-Italja bħala li huma ċittadini Taljani kif ukoll ċittadini Ewropej, imma anke bħala li huma rappreżentanti ta' missjoni mill-Unjoni Ewropea.

GEORGE VELLA: Fuq din nixtieq nirrelata lill-Kumitat xi ħaġa pożittiva ħafna li ma ħarġitx fil-pubbliku, imma nista' ngħid li, wara l-laqgħa tal-10 ta' Frar tal-Kunsill tal-Affarijiet Barranin, is-Sinjura Emma Bonino, li dik il-ħabta kienet il-Ministru tal-Affarijiet Barranin għall-Italja, għamlet appell imqanqal għall-fatt li dawn iż-żewġ membri tan-Navy Taljana, jiġifieri Massimiliano la Torre u Salvatore Girone – apparti l-fatt li dawn damu 'l fuq minn sentejn sabiex il-każ tagħhom jidher quddiem il-Qorti, u sadanittant marru wkoll l-Italja biex jivvotaw u reġgħu marru lura – dawn kienu qegħdin jiġu akkużati bħallikieku kienu terroristi.

Din ma setgħetx taċċetta – u kellha miljun raġun, fl-opinjoni tiegħi – li pajjiż tal-Unjoni Ewropea jiġi akkużat minn Qorti Indjana li għandu t-terroristi fih!

Dak il-ħin jien ġietni idea u, kif spiċċat il-laqgħa, mort mill-ewwel quddiemha u għedtilha li fost il-pajjiżi tal-Unjoni Ewropea hemm tliet pajjiżi mill-Commonwealth.

Dawn kienu Malta, Ċipru u l-Ingilterra.

U għedtilha li jien, flimkien ma' Ioannis Kasoulides u William Hague nistgħu niktbu ittra lis-Segretarju Ġenerali tal-Commonwealth, Kamalesh Sharma, li huwa hu stess Indjan, sabiex jintervjeni mal-Indja fuq dan il-każ.

Emma Bonino qaltli li din kienet idea tajba ħafna u li, jekk nistgħu nagħmluha, naqbdu u nagħmluha.

Fil-fatt, tkellimt ma' Kasoulides ta' Ċipru, u ma' William Hague tal-Ingilterra, u dan ħatafni mill-ewwel, u qalli li kienet idea brillanti u li kien messna ħsibniha aktar qabel.

Din l-ittra bgħatniha – u jiddispjaċini li m'għandix kopja tagħha hawnhekk.

Li rrid ngħid hu li Sharma ħa azzjoni mal-Gvern Indjan.

Issa mhux qed ngħid li dak li ġara minħabba f'hekk, imma r-riżultat hu li l-Qorti Indjana, li kellha tagħti ġudizzju sat-18 ta' Frar, eventwalment iddeċidiet li twaqqa' l-akkuża ta' terroriżmu, u b'hekk neħħiet il-possibilità tal-piena tal-mewt.

Din kienet xi ħaġa li min-naħa tal-Italja kellna ħafna ringrazzjamenti, u saħansitra l-Ambaxxatur Taljan ġie jirringrazzjana talli ħadna din l-inizjattiva.

Kienet xi ħaġa li meta konna fil-Kunsill tal-Ministri tal-20, Emma Bonino ġiet tirringrazzjana, kemm lili, kemm lil Hague, eċċ., u kienet l-aħħar ħaġa li qaltilna qabel ma telqet minn hemmhekk.

Din ridt ngħidha ħalli nkunu nafu li hemmhekk tajna l-kontribut kif stajna; issa, jekk kellux effett dirett jew le, ma nafx, imma naf li s-Segretarju Ġenerali tal-Commonwealth Sharma ħa passi fuq dik l-ittra.

Aħna nieħdu pjaċir li jkun hemm interventi bħal dawn li jwasslu għal azzjoni pożittiva mill-Gvern tagħna.

Jekk m'hawnx aktar rimarki fuq dan l-item nistgħu ngħaddu għal ittra oħra li rċevejna.

U għalhekk inqiegħed fuq il-Mejda tal-Kamra:

- Ittra datata s-17 ta' Frar 2014 mill-Viċi President tal-Kummissjoni fejn ta r-raġunijiet li jiġġustifikaw il-ħruġ tar-Regolament għal Kontinent konness (Kumm(2013)627), li dwaru l-Parlament Malti kien bagħat opinjoni motivata fit-12 ta' Settembru 2013.

Din hija ittra li rċevejna mingħand il-Viċi President tal-Kummissjoni Šefčovič, fejn ta r-raġunijiet li jiġġustifikaw il-ħruġ tar-Regolament li fuqu aħna konna ressaqna reasoned opinion minn dan il-Parlament xi ftit tax-xhur ilu.

Ta' min jgħid li ż-żewġ reasoned opinions li bgħatna ma kenux laħqu t-threshold għall-yellow card, u bagħtulna spjega għalfejn huma jaħsbu li dawn iż-żewġ komunikazzjonijiet għandhom jibqgħu għaddejjin.

Din il-korrispondenza qiegħda quddiemkom u, jekk għandkom xi kummenti dwarha, tistgħu tressquhom issa.

Mela, jekk m'hawnx kummenti nistgħu ngħaddu għad-diskussjoni tal-lum.

DISKUSSJONI SKONT L-ART.

4 (2) TAL-ATT DWAR L-UNJONI EWROPEA FUQ IL-PROPOSTA TAL-GVERN LI JIRRATIFIKA TRATTATI / FTEHIMIET

THE CHAIRPERSON: Illum se niddiskutu numru ta' trattati li jridu jiġu ratifikati mill-Gvern Malti, u li aħna bħala Kumitat Permanenti dwar l-Affarijiet Barranin u Ewropej obbligati li niddiskutu.

L-ewwel trattat huwa dan:

It-Trattat dwar il-Kummerċ tal-Armi (Arms Trade Treaty)

Issa nitlob lill-Ministru Vella sabiex jiftaħ id-diskussjoni fuq dan it-Trattat.

GEORGE VELLA: Sur President, fil-qosor l-iskop tal-Arms Trade Treaty huwa biex jirregola n-negozju internazzjonali f'armi konvenzjonali billi jagħmel common standards, iżid it-trasparenza, u billi jikkumbatti l-ġlieda kontra n-negozju illeċitu tal-armi.

Jikkontribwixxi wkoll għall-paċi u sigurtà globali billi jipprova jwaqqaf il-bejgħ u n-negozju tal-armamenti lejn reġjuni li fihom hemm il-kunflitti u l-ġlied, u billi jżomm 'il bogħod ċerti abbużi f'dawk li huma d-drittijiet tal-individwu.

Illum nisimgħu b'ħafna postijiet, b'war lords li jmexxu l-gwerer, bil-pirati u bil-gangs li jissupplixxu l-armi minn pajjiż għall-ieħor.

L-Att kien addottat fit-2 ta' April tas-sena l-oħra fl-Assemblea Ġenerali tal-Ġnus Magħquda fi New York, u t-Trattat infetaħ għall-firma fit-3 ta' Ġunju 2013.

Malta ffirmat it-Trattat fit-3 ta' Ġunju, u l-Istati Membri tal-Unjoni Ewropea kollha ffirmaw.

Dan irid ratifikazzjoni ta' 50 stat biex jiġi infurzat, u sal-lum hemm 116-il pajjiż li diġà ffirmaw it-Trattat, filwaqt li hemm 11 biss li rratifikawh.

Il-Ministeru għall-Affarijiet Barranin għamel konsultazzjonijiet mal-ministeri l-oħra, fosthom mal-Ministeru għall-Intern, mal-Ministeru tal-Finanzi u mal-OPM, u kollha taw il-kunsens tagħhom u qablu li dan it-Trattat għandu jiġi ffirmat u rratifikat.

Interessanti l-fatt li dan it-Trattat, biex jiġi implimentat, għandek kompetenza maqsuma.

Fil-fatt, għandek kompetenza tal-Unjoni Ewropea u kompetenza nazzjonali, jiġifieri għandek żewġ partijiet: l-ewwel irid jiġi ratifikat u maqbul mill-Parlament Ewropew, ħalli minn hemmhekk imur għand il-Kummissjoni biex ikun hemm Council decision li tħalli lill-Istati Membri jirratifikaw f'isem l-Unjoni Ewropea.

Mela, qegħdin ngħidu li l-Parlament Ewropew jaqbel u qed jirrakkomanda lill-Kummissjoni, u li l-Kummissjoni toħroġ Council decision li se tiġi addottata fl-ewwel ġimgħat ta' Marzu, probabbilment fil-laqgħa tas-17 ta' Marzu.

Fi Brussell hemm working groups li qegħdin jaħdmu fuq il-possibilità li jagħmlu event biex jikkommemoraw il-fatt li se jiġi ratifikat mill-Istati Membri tal-Unjoni Ewropea.

Ressaqt dan it-Trattat quddiem il-Kabinett, u kelli qbil li dan jiġi ratifikat, u dan kien fl-4 ta' Frar.

Importanti li meta qegħdin nitkellmu fuq trattati, aħna għandna żewġ liġijiet prinċipali, waħda minnhom hija r-Ratification of Treaties Act, u l-ieħor huwa Kap 460, l-Att tal-Unjoni Ewropea.

Il-parir li għandna mingħand l-AĠ huwa li dan l-Att ma jaqax taħt il-Kapitlu 304, jiġifieri r-Ratification of Treaties Act, imma jiġi regolat bil-Kap 460.

Konna għaddejnih fil-leġislatura l-oħra li, meta għandek Deċiżjoni tal-Kummissjoni u tal-Parlament Ewropew, biex din tidħol fil-liġi Maltija u nagħmluha parti mill-European Union Act – li huwa Kap 460 – kulma jkun hemm bżonn li dan it-Trattat, din il-proposta tiġi quddiem il-Kumitat għall-Affarijiet Barranin ħalli tiġi diskussa hawnhekk.

Imbagħad, jekk kemm-il darba jkun hemm qbil, tingħata l-permess ħalli dan jiġi ratifikat bħala trattat ta' Malta.

Dik hija l-proċedura; hawnhekk għandna l-parir tal-Avukat Ġenerali, u dan nistgħu nagħmluh.

Hemm min jgħidlek, jekk il-Parlament Ewropew għadu ma ddeċidiex u ma ħariġx id-deċiżjoni ...?

Ħadt parir fuq din il-kwestjoni biex ma nistennewx sa darb'oħra, u qaluli li dan jsita' jaqa' taħt dak li jgħidulu b'mod legali provisional application, jiġifieri nistgħu naqblu li jiġi ratifikat dejjem jekk kemm-il darba l-Parlament eventwalment ikun qabel u jagħmel id-deċiżjoni.

THE CHAIRPERSON: Il-Parlament Ewropew.

GEORGE VELLA: Dażgur, il-Parlament Ewropew u mhux il-Parlament Malti.

Fil-qosor, din hija l-kwestjoni kollha.

Dan huwa trattat li, bħalma għedt fil-bidu, qiegħed hemmhekk biex jikkontrolla l-flow tal-armamenti, u biex ikun hemm commitment aktar trasparenti fit-traspożizzjoni u fl-użu.

Pereżempju, aħna għandna l-kwestjoni tal-Freeport li rridu noqogħdu attenti x'jista' jgħaddi minnu, u dan jista' jiġi kkontrollat permezz ta' dan l-Arms Trade Treaty.

Jiena nirrakkomanda li jiġi addottat.

THE CHAIRPERSON: Ħalli nikkjarifika xi ħaġa – kuntrarju għal xi trattati oħra li rratifikajna, din id-diskussjoni se ssir f'dan il-Kumitat, u mhux se tmur quddiem il-Plenarja.

Jekk ikun hemm problema se tiġi solvuta hawnhekk u, jekk naqblu bejnietna hawnhekk, allura awtomatikament dan se jkun ratifikat minn dan il-Parlament.

GEORGE VELLA: Sur President, for record purposes, irrid ngħid li dan jaqa' taħt paragrafu (b) ta' subartikolu 4(2) ta' Kap. 460.

THE CHAIRPERSON: Hawn aktar kummenti?

(Onor. Membri: No) Jekk m'hemmx aktar kummenti, se neħodha li dan il-Kumitat qiegħed jaqbel li l-Parlament għandu jaqbel mar-ratifika tal-Arms Trade Treaty kif spjegat mill-Ministru għall-Affarijiet Barranin.

Ngħaddu għall-item li jmiss li huwa:

Mela hawnhekk il-Kumitat irid jiddiskuti l-11th Internal Agreement dwar il-European Development Fund.

Dan huwa fond ta' biljuni ta' ewro li jkopri s-snin 2014/2020, u għalhekk issa nistieden lill-Ministru Vella sabiex jiftaħ id-diskussjoni fuq dan is-suġġett.

GEORGE VELLA: Sur President, id-Development Cooperation Instrument u l-European Development Fund huma l-aktar żewġ strumenti ta' koperazzjoni fuq l-iżvilupp, u huma l-akbar żewġ fondi tal-Unjoni Ewropea li huma ffokati fuq li wieħed iħaffef il-faqar fl-Ewropa.

L-EDF huwa l-iktar strument li jagħti assistenza, speċjalment lill-pajjiżi tal-Afrika, il-Karibew u l-Paċifiku – magħrufin bħala l-ACP countries – jiġifieri dawk li huma involuti wkoll fil-Cotonou Agreement u l-overseas countries u t-territorji tagħhom.

Jien mhux se noqgħod nidħol fid-dettall ta' kif inhu fformat dan il-Fond għax huwa oġġett tekniku, però li rrid ngħid hu li dan huwa separat għal kollox mill-European Union Multiannual Financial Framework.

Dan il-Fond ma jidħolx f'dak il-Baġit u, bħalma diġà għidt aktar qabel, l-iskop tiegħu huwa li jagħmel poverty alleviation.

Hemm sistema komplikata mhux ħażin dwar kif wieħed jiddeċiedi.

Pereżempju, fuq il-European Development Fund il-Kumitat jaġixxi by qualified majority, fejn irid ikollhom mill-inqas 720 vot minn 998, u jrid ikun hemm vot favur mill-inqas minn 14-il Stat Membru.

Il-blocking minority hija ta' 279 vot, u Malta għandha vot wieħed hemmhekk.

Eventwalment irid ikun hemm koperazzjoni intergovernmentali, u jrid ikun hemm deċiżjonijiet li jittieħdu barra li, kif diġà għedt, il-management tal-fondi tal-European Development Fund u r-riżorsi tiegħu mhumiex l-istess bħalma huwa l-Baġit tal-Unjoni Ewropea.

Għalhekk qed insemmi d-differenza mill-Multiannual Financial Framework.

Il-Parlament Ewropew, li għandu co-decision role mal-Kunsill fil-Baġit, f'dan il-każ m'għandux.

Li hemm hu li kull programming period ikun maqbul billi jkun hemm firma ta' internal agreement bejn l-Istati Membri, u nafu li dan huwa fond li għandu fih €30 biljun fuq perijodu ta' seba' snin.

Dan kien fih inqas milli kien hemm fil-ftehim ta' qablu, it-10th European Development Fund, u jkopri s-snin 2014/2020.

Li jinteressana hu li, wara n-negozjati, li ħadu ħafna żmien u kien hemm ħafna li ħadu parti fihom – hawnhekk insellem b'mod speċjali lis-Sinjura Marlene Bonnici, li hija l-Permanent Representative fl-Unjoni Ewropea – hemm dak li jgħidulha l-key, fejn inti jkollok indikazzjoni tal-perċentwal li għandu jħallas pajjiż.

F'dan il-każ, wara negozjati li saru, Malta minn 0.04% inżilna għal 0.03801% li, bejn wieħed u ieħor, isarraf għal €11,595,330, u li huwa spread out fuq perijodu ta' seba' snin.

Dik hija s-somma dovuta minn pajjiżna.

Li kieku ma sarux in-negozjati, konna nitilgħu għal €13,440,000, jiġifieri għandek differenza ta' madwar €2 miljuni.

L-internal agreement kien iffirmat fl-24 ta' Ġunju fi Brussell, u Malta kienet rappreżentata mill-Permanent Representative tagħna, u kull pajjiż irid japprova l-ftehim skont in-normi kostituzzjonali tiegħu.

Fil-każ tagħna diġà tkellimna dwar kif jistgħu jsiru.

U dan jidħol in forza fit-tieni ġurnata tat-tieni xahar wara li jkun hemm ratifikazzjoni ta' qbil fuq dan il-ftehim mill-aħħar membru, jiġifieri jridu jkunu l-membri kollha tal-Unjoni Ewropea li jirratifikaw.

Irrid ninforma wkoll li fil-Baġit tas-sena 2014, il-Ministru għall-Finanzi diġà pprovda u alloka somma flus taħt Vot 13 tal-Ministeru għall-Affarijiet Barranin li titla' għal €943,292 bħala l-kontribuzzjoni tagħna għall-European Development Fund fl-2014.

U dan kien approvat mill-Parlament.

Fuq kif jiġi addottat, l-istess ma jidħolx ir-Ratification of Treaties Act.

Hawnhekk għandna wkoll il-Kap.

460, bl-istess proċedura bħalma semmejna tal-Arms Trade Treaty, jiġifieri kulma rridu nagħmlu hu li kull pajjiż jgħaddih minn pajjiżu skont il-proċeduri tiegħu.

Fil-każ tagħna, dan jista' jseħħ taħt paragrafu (b) ta' subartikolu 4(2) ta' Kap. 460 billi, kif qegħdin nagħmlu, inġibu dan l-abbozz għad-diskussjoni quddiem il-Kumitat Permanenti għall-Affarijiet Barranin wara li jiġi approvat mill-Kabinett.

Il-mument li jgħaddi minn hawnhekk, iseħħ u hekk ikun ġie ratifikat.

THE CHAIRPERSON: Hawn kummenti?

(Onor. Membri: No) Jekk m'hawnx kummenti, se neħodha li qegħdin naqblu li dan il-Kumitat jirrapporta lill-Kamra li ddiskutejnih u konna favur tiegħu.

L-item li jmiss huwa dan:

Jien ninsab informat li aħna tlabna lir-rappreżentanti tal-Ministeru għall-Ekonomija, Investiment u Intrapriżi Żgħar sabiex ikunu preżenti għal din il-laqgħa ħalli jkunu jistgħu jagħtuna xi informazzjoni dwar dan il-ftehim, imma dawn ma setgħux jattendu peress li huma msefrin fuq xogħol barra minn Malta.

U għalhekk talbuna jekk huwiex possibbli li nipposponu d-diskussjoni fuq dan il-ftehim għal laqgħa oħra.

Naħseb li dan m'hemmx għaġġla għalih, u allura, jekk taqblu, nipposponu dan l-item għal laqgħa oħra.

GEORGE VELLA: Nistgħu ngħidu li mhux se jkun hemm problemi fuqu dan għax kulma jinvolvi huwa l-koperazzjoni man-Norveġja rigward dik is-sistema magħrufa bħala l-Galileo, il-European Global Navigation Satellite System.

In-Norveġja għandha ċerti istituzzjonijiet li jgħinu ħafna biex din is-sistema ssir aktar effettiva.

Imma, jekk qed tgħidu li nħalluha, mela allura nħalluha għal darb'oħra.

Wara kollox, din, anke jekk tiġi approvata hawnhekk f'dan il-Kumitat, trid imbagħad terġa' tgħaddi għand il-Ministru għall-Affarijiet Barranin biex jagħmel l-istrument tar-ratifika għal dan il-ftehim.

Imma, fil-każ inħalluha għal iktar tard.

Irrid ngħid ukoll li dan m'għandu l-ebda implikazzjonijiet legali għal Malta, u lanqas se jkun hemm xi implikazzjonijiet ta' spejjeż jew implikazzjonijiet ekonomiċi.

Dan benefiċċji biss jista' jkun fih.

THE CHAIRPERSON: Nieħdu nota tagħha din; imma, peress li hemm xi punti tekniċi li forsi jistgħu jkunu ta' interess anke għall-Membri ta' dan il-Kumitat, nistiednu lir-rappreżentanti tal-Ministeru għall-Ekonomija, Investiment u Intrapriżi Żgħar sabiex ikunu magħna għal laqgħa oħra.

L-item li jmiss huwa dan:

Ftehim dwar il-Kummerċ bejn l-Unjoni Ewropea u l-Kolombja u l-Perù

Hawnhekk qed nitkellmu fuq Trade Agreement bejn l-Unjoni Ewropea u l-Kolombja u l-Perù.

Għalhekk, nixtieq nitlob lis-Sur David Sammut, Director International Economic Relations fil-Ministeru għall-Finanzi, sabiex jagħtina l-ispjega tiegħu min-naħa teknika.

IS-SUR DAVID SAMMUT (Director Internatioanl Economic Relations fil-Ministeru għall-Finanzi): Inizjalment, l-Unjoni Ewropea kienet qed tinnegozja Free Trade Agreement mal-Andean Community; però, meta kienu għaddejjin in-negozjati, kien hemm xi pajjiżi li ma tantx kienu qegħdin jikkooperaw, jew ma tantx kienu qegħdin joffru biżżejjed f'dawn in-negozjati.

Wara ammont ta' snin, ġie konkluż ftehim li kien qabel it-Trattat bejn l-Unjoni Ewropea u l-Kolombja u l-Perù.

F'dan it-Trattat, bħal f'kull trattat ieħor kummerċjali, li se jiġri hu li se jkun hemm ftehim biex jitnaqqsu t-tariffi tal-goods li jkunu qegħdin fil-kummerċ bejn iż-żewġ naħat.

Se jkun hemm ukoll dak li ngħidulu aċċess għal suq akbar għas-servizzi jew għall-investiment, u se jingħata iktar aċċess għas-suq tal-procurement, bħal pereżempju, aċċess għall-kuntratti tal-gvern għaż-żewġ partijiet.

Apparti minn hekk, dan il-qbil jindirizza wkoll dawk li ngħidulhom bl-Ingliż in-non-tariff barriers, għax ħafna drabi fil-kummerċ naraw it-tariffi, imma jkun hemm ħafna iktar affarijiet li jistgħu jkunu ta' impediment għall-kummerċ.

Pereżempju, jista' jkun hemm double certification requirements min-naħa tat-third party, jiġifieri aħna qegħdin nesportaw prodott li diġà saru testijiet fuqu, imma mbagħad fil-pajjiż l-ieħor jintalbu li jsiru testijiet addizzjonali fuq il-prodott, u allura se żżid l-ispiża għall-imprenditur u għal min se jimporta.

Bħalissa diġà hemm provisional application ta' dan it-Trattat, u ġeneralment li jiġri, meta l-Unjoni Ewropea tikkonkludi dan it-tip ta' ftehim, hu li jkun hemm a provisonal application.

Però, ir-ratifikazzjoni trid issir min-naħa tal-Istati Membri.

Jekk naraw it-trade flows bejn Malta u dawn iż-żewġ pajjiżi naraw li m'hemmx xi ammonti kbar ta' kummerċ.

Il-problema hi d-distanza kbira li hemm bejn Malta u l-Kolombja u l-Perù.

Jekk nieħdu l-perijodu tal-aħħar tliet snin, insibu li l-valur tal-importazzjoni minn dawn iż-żewġ pajjiżi kien ta' madwar €700,000, b'medja ta' madwar €236,000 fis-sena.

L-esportazzjonijiet kienu ħafna ikbar għax kienu jlaħħqu madwar €3.4 miljun fuq bażi ta' tliet snin, jiġifieri ammont mhux ħażin meta pparagunat mal-importazzjoni.

Madankollu, nista' ngħid li dak il-valur jista' qed jindika a one-off importanti lejn il-Perù fl-2012.

Fil-fatt, fl-2012 kien hemm esportazzjonijiet f'ċertu chapter tal-HS Code ta' €3 miljuni, u allura dan se jgħolli l-valur tal-esportazzjoni.

Min-naħa tagħna naraw li dawn il-free trade agreements, billi tnaqqas it-tariffi u tiftaħ aktar is-suq għas-servizzi u tagħti possibilità ta' investiment, se tkun qiegħed tgħin biex tkabbar il-kummerċ bejn Malta u dawn il-pajjiżi tas-South America.

Ħalli ngħid xi ħaġa oħra.

Dan il-liberalisation u tariff reductions ġeneralment ma jsirux fuq kull tariff line bejn iż-żewġ naħat, imma ssir schedule ta' liberalizzazzjoni fuq għaxar snin.

Wara għaxar snin, ħafna mill-prodotti li se jiġu esportati lejn il-Perù u l-Kolombja, jew inkella dawk importati minn dawn l-istess żewġ pajjiżi, se jkunu at a zero tariff rate.

Dawn il-pajjiżi huma kkonsidrati bħala pajjiżi li għadhom qegħdin jiżviluppaw, jiġifieri mal-EU dawn kienu jibbenefikaw minn ċerti preferenzi minħabba l-general system of preferences tal-EU.

Issa, ladarba jiġi ffirmat dan il-ftehim, dawk il-preferenzi se jispiċċaw.

THE CHAIRPERSON: Sur Sammut, hemm xi oqsma fejn il-Perù u l-Kolombja, permezz ta' dan it-Trattat, se jkunu f'pożizzjoni aħjar biex jikkompetu ma' kumpaniji Maltin li jesportaw lejn partners fl-Ewropa?

IS-SUR DAVID SAMMUT: Jekk tara t-tip ta' prodotti li nesportaw u nimportaw aħna minn dawn iż-żewġ pajjiżi nsibu li, pereżempju, bħala esportazzjoni qegħdin nitkellmu fuq printed material.

THE CHAIRPERSON: Li qed nistaqsik jien hu fuq jekk huma jistgħux jikkompetu magħna fl-esportazzjoni tagħna lejn pajjiżi oħra fl-Unjoni Ewropea.

Dawn għandhom xi prodotti li ħaddieħor se jsibhom orħos jekk iġibuhom mill-Perù milli kieku kellhom iġibuhom minn pajjiżna?

IS-SUR DAVID SAMMUT: Pereżempju, aħna nimportaw ħafna frott u ħaxix minn hemmhekk, imma bħala industrial goods m'hemmx.

THE CHAIRPERSON: Ħalli nagħmilha mod ieħor il-mistoqsija: il-Perù u l-Kolombja x'jesportaw l-aktar lejn l-Unjoni Ewropea?

IS-SUR DAVID SAMMUT: Probabbilment f'dawn is-setturi huma b'saħħithom ħafna.

L-agrikoltura hija b'saħħitha ħafna f'dawn iż-żewġ pajjiżi.

Dawn huma pajjiżi li jipproduċu ċertu frott bħal, pereżempju, il-banana li hija settur importanti għalihom.

Għandhom ukoll il-kafè.

Jiġifieri, dawn huma setturi importanti ħafna għalihom.

Ma neskludix li biż-żmien isiru iktar kompetittivi f'setturi oħra bħal, pereżempju, il-karozzi, imma ovvjament dawn mhumiex setturi li se jaffettwaw lilna.

Jekk naraw ċerti setturi li huma ta' interess għalina, aħna mhux qegħdin naraw li se jkun hemm xi kompetizzjoni qawwija.

U naħseb li aktar se nieħdu gwadann mill-importazzjoni li jista' jkollna ma' dawn il-pajjiżi.

THE CHAIRPERSON: Hawn xi kummenti oħra?

Jekk m'hemmx kummenti, se neħodha li dan il-Kumitat qiegħed jaqbel li Malta għandha tirratifika t-Trattat bejn l-Unjoni Ewropea u l-Kolombja u l-Perù.

Sur Sammut, grazzi ħafna tal-ispjega tiegħek.

Issa ngħaddu għall-item li jmiss fuq l-aġenda tagħna:

PREŻENTAZZJONI MILL-MINISTRU GĦALL-AFFARIJIET BARRANIN DWAR IL-KONKLUŻJONIJIET TAL-KUNSILL EWROPEW TAL-10 TA' FRAR 2014, LI NŻAMM FI BRUSSELL

THE CHAIRPERSON: Ngħaddu għar-raba' item fuq l-aġenda tagħna li hija preżentazzjoni mill-Ministru għall-Affarijiet Barranin dwar il-konklużjonijiet tal-Kunsill Ewropew tal-10 ta' Frar, li nżamm fi Brussell.

Biex tkun aktar faċli għall-Membri ta' dan il-Kumitat, qegħdin ngħaddulkom kopja ta' Press Release mill-istess Kunsill fuq dan is-suġġett.

Issa nitlob lill-Ministru Vella sabiex jagħtina l-ispjega tiegħu.

GEORGE VELLA: Hawnhekk ma nistax nidħol fid-dettall ħafna għax, kif qed taraw, l-aġenda kienet b'ħafna dettalji, u diffiċli li wieħed jidħol fihom kollha.

Quddiemkom għandkom ir-rapport dettaljat.

Li rrid ngħid hu li, fost l-items li jkunu addottati, għandek ħafna deċiżjonijiet f'dawk li huma human rights policy, industrial cooperation tal-Ewro-Mediterran, djalogu politiku, eċċ. li jgħaddu mill-bidu.

L-iktar ħaġa importanti hi li qegħdin nitkellmu fuq l-10 ta' Frar, meta s-sitwazzjoni fl-Ukrajna diġà kienet qed tmur għall-agħar.

Irrid ngħid li fuq l-aġenda kellek l-Eastern Partnership, li fih għandek il-kwestjoni tal-Ukrajna, il-konflitt fis-Sirja, is-Southern Neighbourhood – fejn tkellimna fuq l-Eġittu, il-Libja, it-Tuneżija u l-Jemen – imbagħad għandek problema kbira, li wkoll qed taffettwa lil ċerti pajjiżi minħabba l-inkwiet li hemm fir-Repubblika Ċentrali tal-Afrika.

Fil-bidu, Catherine Ashton tat briefing fuq il-laqgħa li kienet saret fis-Summit tal-partners bejn l-Unjoni Ewropea u r-Russja, u nista' ngħid li hemmhekk diġà kien qed jiddomina l-laqgħa d-dibattitu fuq l-Ukrajna.

Ma ninsewx li ftit ġimgħat qabel kien għadu kemm kellna working lunch mal-Ministru tal-Affarijiet Barranin Russu Lavrov, fejn hemmhekk ġew diskussi wkoll ir-relazzjonijiet mar-Russja.

Imma, ovvjament, il-kwestjoni reġgħet waqgħet fuq l-Ukrajna.

Jekk tippermettuli, se nikkonċentra l-iktar fuq hemmhekk, għax rigward il-pajjiżi l-oħra …

Rigward l-Eġittu, kien hemm il-Council conclusions li b'mod ċar urew li m'hemmx wieħed x'iċapċap idejh għar-raġuni li kulħadd beda jagħmel il-kummenti tiegħu fuq in-nuqqas ta' libertà ta' espressjoni rigward x'kien għaddej fl-Eġittu, fis-sens li kien hemm politiċizzazzjoni fis-soċjetà, li ma kienx hemm spazju politiku għal dissenting opinions, kemm qabel u kemm wara r-referendum, eċċ. Kien hemm apprezzament għall-fatt li l-kostituzzjoni l-ġdida kienet titkellem fuq id-drittijiet umani u fuq il-fundamental freedoms, inkluż il-freedom of expression u l-assembly of women's rights; però, fl-istess ħin, fil-prattika kien qed iseħħ dak li huwa kontra din il-kostituzzjoni!

Fil-fatt, kien hemm min esprima din l-ansjetà.

Pereżempju, f'paragrafu 9 tal-konklużjonijiet jingħad hekk:

Għalfejn qegħdin ngħidu li għandhom ikunu salvagwardjati meta fil-fatt diġà mhumiex salvagwardjati?!

Kien hemm daqsxejn ta' dibattitu mqanqal fuq din il-kwestjoni, u kien hemm kundanni fuq id-disproportionate use of force and live ammunition.

Anke bħala Unjoni Ewropea, appellajna biex ikun hemm proċess politiku inklussiv, u li jagħtik gvern elett demokratikament u li jkollu wkoll rappreżentanza xierqa tal-opinjonijiet differenti politiċi fil-Parlament.

Din ma kenitx xi konklużjoni li ma ġietx ikkritikata, anzi kienet kritika ħafna fuq dak li kien għaddej bħalissa, u kien hemm ukoll kundanna fuq is-selective justice fuq in-nies politiċi li huma arrestati.

Ma jissemma ħadd partikolari, imma r-referenzi huma ċari.

Imbagħad, wieħed kien qed jawgura li jkollok Eġittu li jkun prosperu, demokratiku, inklussiv u stabbli.

Rigward il-Libja, kien hemm dibattitu interessanti ħafna, fejn wieħed għamel analiżi u assessment tas-sitwazzjoni, u hemmhekk it-ton kien wieħed ta' simpatija, fis-sens li kien qed jingħad li rridu nagħmlu minn kollox ħalli ngħinu lil dan il-pajjiż.

L-attenzjoni li jiena ġbidt fl-intervent tiegħi kien fuq li hemm bżonn li jkun hemm aktar preżenza tal-Unjoni Ewropea fil-Libja.

U dan mhux għax m'hemmx il-preżenza tagħha, ħalli nkunu eżatti.

Fil-fatt, anke pajjiżi bħall-Istati Uniti qegħdin jagħtu l-kontribut tagħhom; però, jibqa' l-fatt li aktar ma jkun hemm preżenza Ewropea u għajnuna lil-Libja, aktar hemm ċans li ngħinu lill-gvern preżenti sabiex jissorvola l-problemi li qed jiffaċċja.

Jien mhux se nidħol fuq id-dettalji eżatti, però kien hemm assessment ċar tas-sitwazzjoni.

Fl-intervent tiegħi għamilt paragun ma' dak li ġara fit-Tuneżija u għedt li fit-Tuneżija kien hemm preżenza Ewropea mhux ħażin, u anke wegħda min-naħa tal-Unjoni Ewropea lit-Tuneżija fuq il-prinċipju tal-more for more, u allura, jekk kemm-il darba dawn jimxu 'l quddiem, se jkollhom aktar għajnuna.

Għal din ir-raġuni għedt li għandna nagħmlu l-istess mal-Libja.

Is-sitwazzjoni hija totalment differenti, però: il-fatt hu li kellek it-Tuneżija li qiegħda toqrob lejn ċertu paċi, bil-partit li qed imexxi li kien lest li jitlaq mill-poter u anke lest li jissottometti ruħu għall-vot popolari.

Kien hemm ukoll qbil fuq il-kostituzzjoni.

Dak iż-żmien, il-Libja kienet għadha qed tipprepara biex teleġġi 60 ruħ – proċess li sar ftit tal-ġranet ilu – ħalli dawn ikunu n-nies magħżula biex jagħmlu l-kostituzzjoni.

U l-argument kien li aktar ma l-Unjoni Ewropea tagħmel preżenza u tgħin lil-Libja, aktar ikollna ċans li, kemm jista' jkun malajr, naraw li s-sitwazzjoni tirranġa ruħha.

La semmejt it-Tuneżija, irrid ngħid li kien hemm il-Council conclusions fuq it-Tuneżija li kienu qed jifirħu lit-Tuneżija minħabba l-pożizzjoni soda li kienu mexjin biha biex jilħqu kompromess fuq il-kostituzzjoni tagħhom.

Irrid ngħid li wieħed irid jirrealizza li jekk mhux se jkun hemm l-investiment li hemm bżonn isir fit-Tuneżija, biex b'hekk jonqos il-qgħad enormi u n-nuqqas ta' investiment f'dan il-pajjiż, hemm il-biża' li dak li qanqal l-ewwel rewwixta tal-Arab spring jaf jerġa' jitfaċċa, għax għandek ammont enormi ta' żgħażagħ edukati li m'għandhomx xogħol!

Min qiegħed hemmhekk jgħidlek li t-turiżmu kważi sparixxa għal kollox, u anke l-investiment.

Għandek ċerti fabbriki li qegħdin jagħlqu u jitilqu, u din hija xi ħaġa li lilna tinkwetana, għax hija xi ħaġa li qiegħda tikkontribwixxi għall-instabbilità fil-Mediterran.

Rigward il-Jemen, kien hemm ukoll il-Council conclusions fejn wieħed tkellem fuq l-inkwiet li kien għaddej u fil-mod ta' kif dan ġie stabbilit bl-għajnuna tal-Gulf Cooperation Council, fejn kellek inizjattivi li għenu ħalli dak li ġie deċiż meta kien hemm il-President ta' qabel Saleh jitneħħa, illum jidher … Wieħed huwa konxju tal-bżonnijiet umanitarji li għandek f'pajjiż bħal dan fejn, minflok dan il-pajjiż huwa mimli bil-flus, tista' tgħid li huwa wieħed mill-iktar pajjiżi fqar li hemm f'dik l-area.

Fil-fatt, għandek nofs il-popolazzjoni milqutin minn kriżi umanitarja u għandhom bżonn tal-assistenza, u allura wieħed irid jara kif isib tarf għal madwar miljun tifel u tifla taħt il-ħames snin li huma milqutin mill-malnutrition.

L-ironija hi li, f'dak il-lussu kollu u f'dak il-ġid naturali kollu li jeżisti f'dak il-pajjiż … Dan jista' jġib ukoll spustament tal-popolazzjoni biex ifittxu postijiet aħjar.

Dan fuq il-Jemen.

Tkellimna wkoll fuq il-kwestjoni tas-Central African Republic li prinċipalment lilna ma tolqotniex, u rrid ngħid li, għalkemm aħna ma stajniex noġġezzjonaw għal dak li qed jiġi propost, ħallejna l-affarijiet għaddejjin, anke meta kien hemm proposta li jkollok preżenza militari fis-Central African Republic.

Jien, flimkien ma' oħrajn, għamilniha ċara li se naqblu sakemm din id-deċiżjoni tkun koperta minn deċiżjoni tal-Kunsill tas-Sigurtà tal-Ġnus Magħquda, bħalma għamlet l-Isvezja u postijiet oħra, li fil-fatt wara hekk kienet.

U allura aħna se nkunu koperti mid-deċiżjoni tal-Kunsill tas-Sigurtà tal-Ġnus Magħquda jekk kemm-il darba naqblu ma' din il-Common Security and Defence Policy.

Fil-fatt, ma konniex mitluba biex nikkontribwixxu finanzjarjament, imma li ma nimblokkawx b'xi mod dak li kien qed iseħħ.

U jien bqajt b'dak il-proviso, u eventwalment ir-riżoluzzjoni ttieħdet u l-għajnuna li kien hemm bżonn tintbagħat intbagħtet ukoll.

Rigward il-konflitt fis-Sirja, ma naħsibx li se ngħid xi ħaġa ġdida għax diġà kien qed jidher bic-ċar li fi ħdan il-Geneva II li l-affarijiet ma kenux mexjin.

U, kif jaf kulħadd, eventwalment Lakhdar Brahimi spiċċa ħareġ jiskuża ruħu mal-poplu Sirjan għax ma seta' jagħmel assolutament xejn f'dik is-sitwazzjoni.

Ir-raġuni kienet waħda sempliċi: kellek in-nies li qed jirrappreżentaw lill-Gvern ta' Assad li marru hemmhekk determinati li ma jiċċaqilqux mill-pożizzjoni li teskludi lill-Assad fi gvern futur, u n-naħa l-oħra li marru determinati wkoll li ma jiċċaqilqux mill-pożizzjoni tagħhom sabiex ikun hemm qbil biex ma jkunx hemm Assad fi gvern futur!

Il-Council conclusions fuq is-Sirja jirriflettu dan kollu, kif ukoll fuq il-problema li ma konniex mexjin fuq il-kwestjoni tal-eliminazzjoni tal-armi kimiċi.

Fil-conclusions tas-Sirja, dan kollu kien lamentat, imma l-iktar il-falliment tal-Geneva II Conference.

Hemm il-problemi li jaf bihom kulħadd, fejn illum għandek in-National Coalition of the Syrian Revolutionary and the Opposition forces li qegħdin flimkien, u min hu min diffiċli tgħid, u kemm huma rappreżentattivi wieħed għandu d-dubji tiegħu.

Li hemm żgur hu li għandek żvilupp enormi ta' gruppi estremisti fis-Sirja, speċjalment l-ISIL u l-Jabhat al Nusra – li għandhom elementi tal-Al-Qaeda u tat-Talibani fihom – u għalhekk qegħdin iħassbu ħafna lid-dinja tal-Punent, inkluż lill-Unjoni Ewropea.

Illum, wieħed kważi kważi qed jistaqsi x'inhu l-aħjar bejn li jibqa' r-régime ta' Assad jew dawn l-elementi ġodda biex imexxu!

Mhux qed ngħid li aħna nippreferu lil Assad, biex inkunu ċari, imma dan id-dubju hemm qiegħed.

L-importanti hu li fil-conclusions għamilna enfasi enormi fuq il-bżonn li jkun hemm aċċess bla tfixkil ta' xejn għall-għajnuna umanitarja.

Minkejja l-istorbju kollu li għamilna fuq it-tneħħija tal-armi kimiċi li, kif jaf kulħadd, dawn suppost li tneħħew sal-aħħar ta' Diċembru li għadda, imma għadna lura ħafna għaliex tneħħew biss madwar 10% jew 15% mill-ammont li kien ikkalkolat li hemm.

Imma għandna wkoll il-fenomenu enormi u ikrah tal-problema umanitarja fejn għandek nies li qegħdin imutu bil-ġuħ, u rajna kif, biex ħarġu ftit nies mid-djar tagħhom, wara li kien hemm riżoluzzjoni tas-Security Council tal-Ġnus Magħquda, dawn kellhom joħorġu taħt l-isparar tal-isnipers!

Urejna wkoll l-inkwiet tagħna bħala Unjoni Ewropea rigward l-effett diżastruż li qed ikun hemm fuq il-pajjiżi tal-madwar, fosthom il-Ġordan, il-Lebanon u t-Turkija, minħabba r-refuġjati li qed imorru hemmhekk.

Punt ieħor li ġie underlined kien il-fenomenu tal-ġellieda barranin li qegħdin imorru fis-Sirja, b'uħud minnhom ikunu saħansitra minn pajjiżi Ewropej.

Issa, jekk dawn hux qed imorru hemm għall-avventura jew għax ikunu ġew indottrinati b'ċertu twemmin diffiċli biex tgħid, imma żgur li dawn huma ta' periklu kbir għax meta jmorru hemmhekk se jiħraxu fit-twemmin tagħhom, u għalhekk huma ta' periklu meta jirritornaw f'pajjiżhom.

Rigward l-Eastern Partnership, qegħdin nitkellmu fuq il-kwestjoni tar-relazzjoni tal-Unjoni Ewropea li kienet qed tissajjar matul iż-żmien ħalli pajjiżi bħall-Moldova, l-Armenja, il-Belarussja, l-Ażerbajġan u l-Ukrajna joqorbu lejn l-Unjoni Ewropea.

Kif jaf kulħadd, din mhijiex xi ħaġa li bdiet illum, u hawnhekk nixtieq insemmi xi ħaġa fuq il-kumment redikolu li qed isir min-naħa tal-Oppożizzjoni fejn qed jgħidu li qisu aħna konna li vvintajna ż-żjara minn Viktor Yanukovych f'pajjiżna.

Meta tlajna aħna fil-Gvern is-sena l-oħra, fil-laqgħat tal-Kumitat għall-Affarijiet Barranin kien qed jiġi diskuss l-Eastern Partnership u r-relazzjonijiet mal-pajjiżi tal-Eastern Partnership.

U kulħadd kien qed jaħdem biex dawn in-nies, kienu x'kienu, dittaturi u mhumiex, joqorbu lejn l-Ewropa.

Niftakarni qabel, meta kien hemm il-Friends of Ukraine Meetings, f'eloġji fil-Foreign Affairs Committee, u nassumi li anke l-kollegi tiegħi ta' qabli kienu jattenduhom dawn il-laqgħat, għax din kienet xi ħaġa li l-Unjoni Ewropea qiegħda timbotta ħalli nattiraw lil dawn il-pajjiżi – fosthom l-Ukrajna li kien l-akbar pajjiż fosthom – lejn l-Unjoni Ewropea, bit-tama li dawn jiffirmaw association agreement u deep and comprehensive free trade area agreement.

Tant hu hekk li kien ippreparat is-Summit ta' Vilnius ġewwa l-Litwanja ħalli hemmhekk, b'ċeremonja kbira taħt il-Presidenza tal-Litwanja, dawn il-pajjiżi jiffirmaw – biċċiet minnhom fi gradi differenti – it-tqarrib tagħhom lejn l-Unjoni Ewropea.

Irrid ngħid li kien f'dan l-isfond li żviluppajt ħbiberija, ikolli ngħid kważi intima, mal-Ministru tal-Affarijiet Barranin Leonid Kozhara, li miegħu kont niddiskuti dan is-suġġett.

U dawn kienu jitolbuna biex aħna nirratifikaw it-trattat ladarba huma jaqblu.

Imma mbagħad, l-iżviluppi li seħħew urew li meta dawn ġew għas-si u n-no … Illum kulħadd, inkluż fl-Ewropa, qed jgħid mea culpa, mea culpa, mea máxima culpa għax m'għamilniex il-kalkoli sew.

Issa, tort ta' min mhux se noqgħod nipponta subgħajja lejn xi ħadd.

Il-pajjiżi Ewropej li ħasbu li din se tkun xi ħaġa faċli, illum qed jammettu li setgħu kienu aktar introspettivi, u setgħu għamlu aktar kalkoli biex jaraw kif dan il-pajjiż, jekk se jersaq aktar lejn l-Ewropa, kif kien se jintlaqat demografikament, politikament u ekonomikament meta tqis ir-relazzjonijiet ta' għexieren ta' snin twal li għandu mar-Russja.

Ma ninsewx li Kiev kienet il-belt minn fejn beda l-Imperu Russu.

Apparti minn hekk, dawn għandhom relazzjonijiet mar-Russja rigward negozju u affarijiet oħra.

Dan qed ngħidu biex ma noqogħdux nirrepetu d-daħka li jien qisni mort hemmhekk … Jien kif wasalt hemmhekk, filgħodu ċempluli minn television hawn Malta u għedtilhom li kollox kien jidher normali.

Il-belt kienet miexja b'mod normali għall-aħħar, ristoranti miftuħin, it-teatru miftuħ, ħwienet miftuħin u t-traffiku miexi.

Imma mbagħad tersaq lejn il-pjazza u tara d-demostrazzjonijiet.

Naħseb minna kollha jien kont l-uniku wieħed li mort fil-pjazza u rajt il-protesti.

U nista' ngħid li dawn kienu paċifiċi ħafna, bla storbju ta' xejn, u stajt tersaq bil-karozza sa 20 metru 'l bogħod minn fejn kien hemm il-barrikati.

Hemmhekk stajt tara atmosfera ta' festa, qisek qed tara mass meeting, bin-nies fuq il-palk, u saħansitra qassisin ikantaw fuq il-palk.

Id-demostrazzjoni tal-bidu kienet waħda paċifika.

Dan qed ngħidu ħalli ma nibqgħux nipprovaw nakkwistaw brownie points fuq dawn il-ħmerijiet!

Il-kwestjoni kienet paċifika fil-bidu u, meta konna niltaqgħu, konna qegħdin ngħidu li din hija kwestjoni li wieħed jista' jsolviha għax primarjament kienet kwestjoni ekonomika.

Kif kien qed jispjega l-Ministru għall-Affarijiet Barranin tagħhom, meta kienu qegħdin jorbtu li se jieħdu xi għajnuna finanzjarja mhux ħażin mill-International Monetary Fund, l-istess Fond qalilhom li l-ewwel kellhom inaqqsu l-ammonti mill-impjieg pubbliku, inaqqsu mill-ispiża pubblika, ineħħu s-sussidji minn fuq il-biedja, u jagħmlu floating currency.

U hemmhekk ma kienx Yanukovych li ddeċieda li ma jiffirmax, imma kien il-Gvern ta' Azarov.

Il-Gvern qallu biex ma jiffirmax għax ma setgħux jagħmlu hekk, u ċ-Chamber of Commerce tal-Ukrajna qaltlu wkoll li ma jaqblilhomx.

Il-kalkoli ma sarux tajjeb u, meta kien hemm il-Vilnius Summit, Yanukovych qal li eventwalment huma jridu jkomplu f'dan il-pass li joqorbu lejn l-Ewropa, imma riedu li jingħataw aktar ċans.

Imbagħad, kulħadd jaf li dan mar iċ-Ċina u ġab xi flus għall-port tal-Krimea.

Wara hemmhekk, mar ir-Russja u offrewlu li jixtrulu l-bonds għal 15-il biljun.

Is-sitwazzjoni ħżienet u ħżienet sew aktar ma bdew jiqlielu …

Issa ħalli ngħid x'għamilna aħna.

Fil-laqgħa tal-10 ta' Frar, diġà kien hemm l-inkwiet serju dwar il-fatt li s-sitwazzjoni kienet ħżienet sew.

Kien hemm l-inkwiet u, anke fil-final declarations li għamilna fl-10 ta' Frar, kien hemm l-inkwiet u espressjoni iebsa ħafna ta' x'għandu jsir, u li naraw kif se nintervjenu minħabba li s-sitwazzjoni kienet sejra mill-ħażin għall-agħar.

Eventwalment, bħalma tafu, fil-famuż lejl fejn mietu għexieren kbar ta' nies, aħna kellna laqgħa u, f'daqqa waħda, għajtitilna Catherine Ashton, u erġajna ltqajna fl-20 tax-xahar.

Aħna konna kontinwament f'kuntatt dirett mal-Ministri tal-Affarijiet Barranin tal-Ġermanja, Franza u l-Polonja li marru hemmhekk speċifikament biex jipprovaw jitkellmu ma' Yanukovych fuq is-sitwazzjoni.

U aħna konna bejn ħaltejn x'deċiżjoni se nieħdu.

Ngħid għalija, minkejja li d-draft conclusions kienu qegħdin jitkellmu fuq sanzjonijiet, aktar min-nofs il-pajjiżi kienu qegħdin jgħidu li għandna noqogħdu attenti għax, aktar ma nagħmlu sanzjonijiet, aktar konna se niżolaw lil Yanukovych u 'l-Gvern tiegħu, u aktar se nbiegħdu 'l-Ukrajna mill-Unjoni Ewropea.

Għalhekk, kienu qed jgħidulna biex inkunu kawti, għax dejjem kien hemm it-tama li b'xi mod naslu.

Fl-intervent tiegħi, għamiltha ċara li kemm jista' jkun wieħed irid iżomm lura u li s-sanzjonijiet, filwaqt li naqblu fuqhom u li għandna naraw li dawn jiġu implimentati – dan kien rifless ukoll fid-diċitura tal-Council conclusions – l-iskala tal-implimentazzjoni tagħhom tkun tirrifletti l-iżviluppi jew otherwise tad-diskussjonijiet diplomatiċi li kienu għaddejjin minn dawn it-tliet Ministri sħabna ġewwa Kiev.

Kien mument kważi ta' ferħ meta waqt il-laqgħa ġie mħabbar li r-Russja aċċettat li tibgħat persuna biex tgħin lit-tliet Ministri tal-Affarijiet Barranin Ewropej fid-diskussjonijiet.

U nista' ngħid li, meta ġiet imħabbra min kienet din il-persuna, kien hemm xi erba' jew ħames ministri tal-affarijiet barranin li kienu jafuha u qalu li kien hemm ċans li l-affarijiet jitranġaw, għax din kienet persuna rispettabbli, serja u li magħha tista' taħdem.

Kien hemm ftehim fuq numru ta' proposti, fosthom li Yanukovych ma jkomplix aktar wara l-2015, li tiġi lura l-kostituzzjoni tal-2004, u li jkun hemm parlament ġdid.

Madankollu dan il-ftehim ma ġiex rispettat – mhux qed ngħidu dan b'mod negattiv – għax il-partit ta' Yanukovych stess marru fil-parlament u ħafna minnhom daru kontrih u vvotaw kontra tiegħu, u kien hemm dik l-iżvolta kollha.

B'hekk dak li suppost kien stabbilit ma ġie stabbilit xejn, għax f'daqqa waħda ġara dak li ġara!

Bħalma tafu, Yanukovych ġie mwarrab u mbagħad ħarab.

Meta konna qed nitkellmu, ovvjament kulħadd kien qed jikkundanna l-imwiet, il-vjolenza li kienet qiegħda sseħħ u l-biża' li l-Ukrajna kienet qiegħda toqrob biex tinqasam fi tnejn.

Kif tafu, fl-Ukrajna għandek il-parti li hija pro-Russian, u l-parti l-oħra li hija pro-West.

Yanukovych huwa minn Donetsk, li hija fin-naħa tal-Lvant, fejn in-nies jitkellmu r-Russu biss.

Anke Yanukovych jitkellem ir-Russu u ma tantx jitkellem tajjeb bl-Ukren.

Imbagħad, kien hemm fatt pożittiv li kien jidher li kien qed ikun hemm dan il-progress ma' dawn it-tliet Ministri tal-Affarijiet Barranin.

U semmejt dan l-envoy Russu u kien hemm dan il-ftehim.

Il-punt li għamilt jien kien li għandna nkomplu ninsistu fuq id-djalogu, għax kont nemmen li bid-djalogu nistgħu naslu, u anke li, meta ngħidu li se nagħmlu s-sanzjonijiet, irridu nagħmluha ċara li dawn mhux qed nagħmluhom kontra l-Ukrajna, imma kontra l-oligarchs.

U semmejna r-restrizzjonijiet ta' visas u ta' assets' freeze ta' nies li b'mod ċar kienu qegħdin bankrolling fuq ħafna minn dawn li kienu qegħdin jipprotestaw fil-pjazez.

Il-Council conclusions jitkellmu b'mod ċar, u ma jagħmlu ebda riferenza għall-elementi vjolenti u radikali li kien hemm fil-pjazza.

Hija ħasra li dak li beda b'mod paċifiku spiċċa f'dak il-mod.

Il-pożizzjoni tal-Kunsill kienet waħda ta' riluttanza sabiex jiġu imposti s-sanzjonijiet.

Fil-fatt, nerġa' ngħid li wara d-diskussjoni kien hemm it-terminu fuq li the scale of implementation ivarja skont l-ammont jew otherwise ta' ftehim li jkun hemm.

U eventwalment hekk ġara.

Is-sitwazzjoni tal-lum kulħadd jaf x'inhi, u allura li noqogħdu ngħidu għax lil dan konna se nġibuh jagħmel żjara statali hawn Malta, għalija dawn huma cheap politics!

Se ngħidha ċara u tonda għax jekk se noqogħdu ndaħħlu f'ras in-nies dawn il-ħmerijiet …

Nista' ngħid li kien hemm żjara li kienet fil-programm ta' dak li kien għaddej fl-Eastern Partnership mal-Unjoni Ewropea, u llum qegħdin nagħmlu l-istess ħaġa mal-Moldova, fejn nista' ngħid li l-Ministru tal-Affaraijiet Barranin, Natalia Gherman, ġejja hawnhekk fis-16 ta' April biex iżżurna.

Jekk se jinqalgħu l-istess affarijiet, se nerġgħu ngħidu: 'Ara lil min kienu se jġibu?!'

Mhux talli hekk, imma talli Catherine Ashton qiegħda tgħidilna biex aħna nżuruhom u nagħmlu l-preżenza tagħna ħalli l-poplu hemmhekk jinduna li l-Unjoni Ewropea means business.

Meta kien ġej Yanukovych u faqqgħet din l-istorja kollha, mill-ewwel għedna, 'X'se nagħmlu?'

Jien mort għand Catherine Ashton u staqsejtha x'parir tista' tagħtina meta konna qegħdin f'Vilnius, u din qaltli biex inkomplu bl-istess mod ħalli nagħtuhom l-impressjoni li, minkejja kollox, l-Unjoni Ewropea xorta waħda se tibqa' tinnegozja magħhom.

Id-diskors illum fejn qiegħed?

L-akkuża li għamel Lavrov – ġustament jew inġustament – kienet minħabba li aħna ħallejnihom barra mid-diskussjonijiet li kienu qed isiru ma' dan il-pajjiż li huwa parti minnhom, kemm ekonomikament, storikament, demografikament, u anke kulturalment.

U għal din l-akkuża ma kienx hemm risposta.

Illum, ħafna qegħdin jitkellmu li hemm bżonn li l-Unjoni Ewropea u r-Russja jiddiskutu flimkien x'se jsir mill-Ukrajna għax, ovvjament, ma tistax tiddiskuti waħdek.

Meta esprimejt opinjoni, jiena għedt li naqbel li jekk se nitkellmu fuq bilateral agreements bejn l-Unjoni Ewropea u l-Ukrajna, ma tidħolx ir-Russja.

Irridu nitkellmu magħhom, però ma tistax ma tagħmilx diskussjonijiet mar-Russja dwar l-Ukrajna ħalli tara kif se jintlaqat minn kulħadd.

Dan għedtu anke fil-kontest tal-laqgħa tas-Summit ta' Vilnius meta l-Armenja fl-aħħar minuta ddeċidiet li tmur mal-Customs Union, u dawn ma qalulhiex biex ma tiġix il-Vilnius Summit.

L-Armenja kienet preżenti minkejja li qalet li mhijiex se tagħmel relazzjonijiet mal-Unjoni Ewropea u li se tmur fil-Customs Union.

L-Unjoni Ewropea, b'mod intelliġenti, qaltilha li postha huwa madwar il-mejda, u li kienet lesta titkellem mal-Armenja, u anke fil-kontest tal-għażla tagħha li tmur mal-Customs Union, xorta waħda għandna naraw jekk hemmx il-possibilità li b'xi mod naħdmu flimkien biex jiġu implimentati ċerti regoli ta' negozju li forsi jistgħu jiffittjaw fix-xenarju l-ġdid.

Dan kien il-ftehim fuq l-Ukrajna, fejn minkejja li din kienet se tieqaf, aħna xorta waħda għandna nkomplu nimbottaw.

Illum l-affarijiet marru oltre.

Tant hu hekk li llum m'hemmx gvern, u għandek lill-President Oleksandr Turchynov li ġie maħtur temporanjament sakemm isiru l-elezzjonijiet f'Mejju.

Il-punt tagħna hu li l-ewwel nett għandna nbaxxu rasna għad-deċiżjonijiet sovrani tal-poplu Ukren.

Wieħed irid joqgħod attent li naraw li min qiegħed jirrappreżenta ruħu jkun veru r-rappreżentant tal-poplu Ukren.

U qed ngħid hekk għax hemm movimenti li qegħdin jiżviluppaw fin-naħa tal-Lvant tal-Ukrajna li ma nixtiqux li jwasslu sabiex ikun hemm qsim tal-pajjiż, għax dak mhu fl-interess ta' ħadd.

Fl-istess ħin irridu nipprovaw nagħmlu bħalma qed nagħmlu ma' sħabna fil-Kunsill tal-Affarijiet Barranin li, bid-diplomazija u bl-aktar mod faċli, bla ma wieħed jhedded u bla ma wieħed joqgħod juża l-bastun, jipprova jgħin fejn jista'.

Il-punt l-aktar importanti huwa dan: għandek ir-reazzjoni li wieħed jistenna mir-Russja, u r-Russja mhijiex qiegħda tkun ħelwa bil-mod ta' kif qiegħda tikkummenta fuq din il-kwestjoni li ppreċipitat fl-Ukrajna.

Ovvjament, politikament qiegħda titfa' l-ħtija fuq l-Ewropa; però, għandek ukoll il-kwestjoni ekonomika ta' falliment imminenti tal-ekonomija tal-Ukrajna.

Fl-Unjoni Ewropea naf li hemm diskussjonijiet għaddejjin bħalissa sabiex wieħed jipprova jara, flimkien mal-International Monetary Fund, x'pakkett jista' jingħata biex jgħinu.

Imma hawnhekk ma ninsewx li qegħdin nitkellmu fuq €30 biljun, għax qegħdin nitkellmu fuq pajjiż b'46 miljun ruħ, fejn l-ekonomija tagħhom, speċjalment f'dawn l-aħħar ġimgħat u xhur, marret il-baħar.

U aktar u aktar se tmur il-baħar jekk kemm-il darba r-Russja tuża miżuri restrittivi fuq il-kummerċ, eċċ.

L-appell li kont għamilt meta tkellimna fl-20 ta' Frar kien li, f'dan ix-xenarju kollu, aħna nistgħu ngħinu.

U dan irbattu ma' dak li kont għedt meta konna f'Vilnius fil-working dinner, fejn għedt li jekk aħna politikament konna għadna ma wasalniex, imma f'dik li hija l-perċezzjoni tal-pubbliku konna bdejna, fis-sens li l-idea tal-Ewropa fiż-żgħażagħ u lil min irid jiġi lejn l-Ewropa kienet qiegħda hemmhekk.

Il-punt li għamilt kien li, f'dan ix-xenarju kollu, l-aktar oġġett li nistgħu nagħmlu u li ma jqumx flus huwa proprju dak li niffaċilitaw il-cross border movement tal-persuni, u ma noqogħdux ninsistu fuq visas u fuq dawn l-affarijiet.

Tinsiex li meta aħna bdejna, konna sibna li l-pajjiżi kollha tal-Ewropa kienu diġà għamlu double taxation agreement mal-Ukrajna, u aħna konna l-uniku pajjiż li kien għadu m'għamilhiex.

Kien proprju għal dak li tlajt hemmhekk l-ewwel biex nipprovaw nagħmlu dan il-ftehim.

Naf li qed intawwal fuq dan is-suġġett, imma bħalma tafu, dan huwa suġġett li qiegħed jippreokkupa lil kulħadd.

Jekk titkellem u tistaqsi tinduna li din ma baqgħetx kwestjoni ta' pajjiż paprtikolari li rridu nġibu lejn l-Ewropa, imma l-biża' kien li t-taqlib f'pajjiż kbir bħal dan, jekk se jkollok gwerra ċivili, jekk se jkollok falliment ekonomiku, u jekk se jkollok inkwiet mar-Russja fuqu, dan kollu kien se jġib inkwiet kbir fl-Ewropa kollha.

Barra minn hekk, wieħed irid jara jekk dan huwiex se jkollu effett fuq il-pajjiżi l-oħra li baqgħu kommessi għall-Eastern Neighbourhood, fis-sens li l-Armenja għandha l-Customs Union, però għandna żewġ pajjiżi oħra, li huma l-Georgia u l-Moldova, li għadhom jaqdfu 'l quddiem.

U kien għalhekk li l-ewwel semmejt il-Moldova.

Diġà kellna l-Friends of Moldova Meeting fl-10 ta' Frar, u għalhekk għedt li l-Ministru tal-Affarijiet Barranin Moldovana qiegħda ddur u trid tiġi hawnhekk biex tara.

Huma jgħidu li mhumiex pajjiż kbir, imma ovvjament il-Moldova hija ħafna ikbar minna, iżda xorta waħda jinsabu interessati.

Ħa naraw jekk kemm-il darba r-Russja hijiex se tagħmel miżuri restrittivi biex forsi fejn wasslet lill-Ukrajna, twassal ukoll lill-Moldova u taqtagħlhom qalbhom li jkomplu jimxu 'l quddiem, u aktar u aktar lill-Georgia li għandhom kwestjonijiet ta' frozen conflicts, bħalma għandek fl-Abkhazia u fis-South Ossetia li, jekk iridu jkunu disruptive, jistgħu faċilment jieħdu miżuri ħalli jwaqqfu l-kummerċ.

Diġà kellna l-kwestjoni tal-famuż Moldovin wine li r-Russja waqqfitu ħalli taffettwalhom in-negozju tagħhom, u l-Ewropa żiedet il-kwoti tagħha ħalli l-inbid tal-Moldova jidħol aktar fl-Ewropa.

Din hija mossa waħda, u tfakkarni f'dak li kienu għamlu fil-bidu nett ir-Russja.

L-ewwel darba li kien hemm l-Ukrajna miexja ħalli toqrob għal deep and comprehensive free trade area u association agreement, l-ewwel ma għamlu kienu li imblokkaw in-negozju fuq il-fruntiera bejn l-Ukrajna u r-Russja.

Dak kien diġà l-ewwel sinjal, u dakinhar li kont Kiev kellhom diġà madwar 60 miljun ta' materjal miżmum fuq il-fruntiera!

Dawn diġà għamluh mal-Litwanja – mhux biss mal-pajjiżi li deħlin, imma anke ma' dawk li diġà huma membri – fuq id-dairy products, fejn qegħdin jagħmlu ċerti restrizzjonijiet fuqhom.

Qegħdin iġibu skużi ta' sanitary decrees, eċċ. Is-sitwazzjoni dik hi, u hemm xi ħaġa gravissima.

Jiena nara li s-sitwazzjoni, issa li hemm il-paċi, fis-sens li m'hemmx dak il-ġlied u dak il-qtil li kien hemm fil-pjazza, wieħed ma jridx joqgħod irewwaħ għax għandek interessi varji.

Ma ninsewx li anke l-kompożizzjoni tal-partiti prinċipali li għandek hemmhekk, għandek biċċiet minnhom li huma ta' ispirazzjoni Nażista, u għalkemm dawn forsi m'għandhomx daqshekk saħħa, xorta waħda wieħed irid joqgħod attent, għax hemm taħlita ta' ideoloġiji, u ma nistgħux nisforzaw lil ebda pajjiż sabiex jagħmel dak li nixtiequ aħna.

Irridu nħalluhom fil-libertà u rridu nħalluhom jagħmlu dak li għandhom jagħmlu.

Jalla jkun hemm parlament li jkun elett demokratikament.

Li hemm sabiħ hu li anke l-Partit tar-Reġjuni, jiġifieri l-Partit ta' Yanukovych, kien strumentali sabiex jivvota kontra tiegħu biex ma jibqax aktar president, u dan kien strumentali wkoll biex jaqbel li f'Mejju jkun hemm elezzjonijiet ġodda li jkunu pjuttost ħielsa ħalli jkollok gvern li jirrappreżenta lill-poplu kollu.

Issa xorta jibqa' l-fatt li għandek pajjiż vast ħafna, u jekk tara l-mappa tara l-postijiet fejn hemm appoġġ favur Yanukovych u tara dawk li huma kontra tiegħu, il-Lvant u l-Punent.

Din hija sitwazzjoni li għall-Ewropa mhi sabiħa xejn, imma m'għandix dubju li l-Kunsill tal-Affarijiet Barranin se jibqa' jsegwi din l-istorja fit-tul.

Qabel nieqaf, se nagħmel l-aħħar punt.

Kien interessanti li fil-laqgħa tal-10 ta' Frar kellna working dinner filgħaxija mal-pajjiżi kandidati, u hemmhekk kien hemm il-preżenza tat-Turkija, kif ukoll il-Montenegro, is-Serbja u l-Eks-Repubblika Jugoslava tal-Maċedonja.

Dawn kienu qegħdin hemmhekk għal din il-laqgħa, li kienet diġà saret drabi oħra, u fejn f'atmosfera informali wieħed ikun jista' jitkellem fuq il-problemi tiegħu.

Irrid ngħid li dakinhar il-laqgħa kienet meħuda b'dak li kien seħħ f'Tuzla ġewwa l-Bożnija-Ħerżegovina, u li mbagħad komplew f'Mostar, Sarajevo u postijiet oħra.

Li kien interessanti hu li dawn il-pajjiżi, bħat-Turkija u s-Serbja, bdew jagħtu l-verżjoni tagħhom u jikkummentaw fuq is-suġġett mill-ottika tagħhom.

Dan jorbot ma' dak li konna qegħdin nitkellmu dwaru fuq il-Bulgarija u r-Rumanija biex jidħlu f'dan il-grupp, li allura, avolja ma tkunx tappartjeni għal dak ir-reġjun, imma importanti li jkunu pajjiżi minn hemmhekk ħalli jagħtuk il-verżjoni tagħhom, u tkun verżjoni li għandha ċertu valur.

Nirringrazzjakom u skużawni talli ħadt xi ftit fit-tul.

THE CHAIRPERSON: Nirringrazzjawk tal-kummenti dettaljati tiegħek.

Issa nitlob il-kummenti min-naħa tal-Membri preżenti.

L-Onor.

CARMELO MIFSUD BONNICI: Sur President, jiena għandi żewġ kummenti żgħar.

L-ewwel punt għandu x'jaqsam mal-preżenza tal-Unjoni Ewropea fil-Libja.

X'pożizzjoni qegħdin nieħdu bħala pajjiż f'dan ir-rigward?

M'hemmx dubju li qegħdin insostnu l-preżenza tal-Unjoni Ewropea fil-Libja, imma qegħdin nipprovaw nagħtu xi input biex nagħtu dimensjoni akbar u direzzjonijiet differenti fir-rigward ta' x'għandha bżonn il-Libja?

U mbagħad, fir-rigward tal-Ukrajna, taħseb li l-Unjoni Ewropea qiegħda tieħu approach tajjeb issa li spiċċat mill-poter dik il-persuna li kienet qiegħda tmexxi lil dan il-pajjiż?

X'qed jiġri?

Inti x'tipprevedi li se jiġri fil-Kunsill tal-Ministri fil-futur?

Huwa possibbli li ssir elezzjoni paċifika u li minn din l-elezzjoni attwalment joħroġ xi ħadd li jkun aħjar minn dak li kien hemm qabel?

L-impressjoni li ħadna minn fuq il-mezzi tal-aħbarijiet fuq il-presidenza tiegħu, bil-postijiet tal-flus li kellu, eċċ., li dan kien hemm min kien qed ixebbħu ma' Ceauşescu.

Naħseb li dan kien bniedem li l-poplu tal-Ukrajna kien jaf fatti dwaru li aħna forsi ma konniex nafuhom.

Issa, jekk kemm-il darba min se jkun hemm fl-elezzjoni ma jkollux dawn l-affarijiet, jista' jkun li f'dan il-pajjiż ma' jkunx hemm dak li qegħdin nibżgħu dwaru.

Jiena naħseb li waħda mill-aktar affarijiet li tipperikola hija x-schism u d-displacement tan-nies, jekk ikun hemm gwerra ċivili, li jduru l-Ewropa kollha bl-istess mod kif kellna bil-gwerra fil-Balkani.

U għalhekk xtaqt nisma' l-kummenti tiegħek fuq dawn iż-żewġ punti.

GEORGE VELLA: Ma rridx intawwal aktar fuq dan is-suġġett, imma fuq il-kwestjoni tal-Ukrajna se nkomplu nitkellmu.

L-Ukrajna m'għandhiex biss il-problema politika tagħha, imma din diġà kellha effett negattiv fuq l-ekonomiji, fuq il-currency u l-valur tal-flus, mil-Litwanja sal-Belarussja, il-Polonja u s-Slovakkja li jinsabu mwerwrin mill-ħrib ta' nies li jista' ikun hemm.

Jien għandi ħbieb tiegħi li huma miżżewġin Ukreni, u li l-ġenituri tagħhom diġà ħarbu minn Kiev u marru l-Polonja, għax beżgħu li s-sitwazzjoni se tkompli teskala.

Issa, rigward il-lussu ta' Yanukovych, irrid ngħid li nofs jekk mhux tliet kwarti tal-membri fil-parlament huma oligarki, huma nies li stagħnew bil-goff minn fuq ħaġa jew minn fuq oħra!

Jgħidu li t-tifel ta' Yanukovych, li huwa dentist, tgħidx x'għandu.

L-istess jgħidu li għandha Yulia Tymoshenko.

IIlum qed jgħidu li Tymoshenko mhijiex interessata li tkun prim ministru, imma mhux qed jiġi eskluż li toħroġ għal president.

Imma kulħadd għandu l-akkużi tiegħu fuqu.

Irrid ngħid li din mhijiex xi ħaġa li tista' ssolviha għax kulħadd qed jagħmilha, imma huwa diffiċli li jkollok kompożizzjoni differenti ta' nies fil-parlament.

Issa x'se jiġri u lil min se jirrappreżentaw hija xi ħaġa oħra.

L-uniku bniedem li jissemma li huwa pjuttost nadif huwa Wladimir Klitschko, li huwa boxer u għandu l-partit tal-UDAP.

S'issa ħadd ma semma xejn fuqu, li speċi huwa xi oligarka, għax il-flus li għamel dan għamilhom mill-boxing.

Dan kollu jiddependi fuq x'forma se jieħu l-parlament, x'nies se joħorġu għall-elezzjoni, u kif se jsiru l-elezzjonijiet.

L-Onor.

Jien qiegħed nipprevedi ħaġa waħda biss: nixtieq li jkun hemm inqas – u qed ngħidha b'sinċerità – pressure kemm mill-Unjoni Ewropea, kemm mill-Istati Uniti, u kif ukoll mir-Russja.

Nemmen li għandu jkun hemm forma ta' ftehim bejn ir-Russja, l-Amerika u l-Unjoni Ewropea.

Qegħdin ngħidu li, jekk se jkollok inkwiet hemmhekk, jaf ixelliflek ir-relazzjonijiet tajbin li hemm bejn l-Unjoni Ewropea u r-Russja, kif ukoll bejn l-Amerika u r-Russja.

Jekk se jittieħdu ċerti stands – u Lavrov qed ikun daqsxejn iebes fil-kummenti li qed jagħmel – hemmhekk se tispiċċa r-relazzjoni li kienet teżisti sal-lum.

Nemmen li għandna, jekk hemm bżonn – dan il-punt appellajtu u ddaħħal ukoll fil-conclusions – nirrikorru għall-istituzzjonijiet bħall-OSCE, l-Organizzazzjoni għas-Sigurtà u Kooperazzjoni fl-Ewropa, u l-Kunsill tal-Ewropa, li huma lkoll membri tagħhom l-Ukrajna, l-Unjoni Ewropea u r-Russja.

Fil-fatt, kien hemm qbil ma' Yanukovych u t-tliet ministri li marru hemmhekk, fejn ġie aċċettat li l-investigazzjoni dwar il-qtil insensat li sar u li m'hemm l-ebda spjegazzjoni u ġustifikazzjoni għalih, jiġi investigat mill-Organizzazzjoni, u ssemmiet il-Council of Europe.

U allura hemmhekk kien hemm xi ħaġa pożittiva, li anke min-naħa ta' Yanukovych dak iż-żmien, mhux biex ngħid li għandu raġun, imma dan kien diġà qed jaqbel taħt pressjoni li jaċċetta dan it-tip ta' ftehim. … Jekk se jkun hemm imbuttar, nista' ngħidha ċara u tonda li ma naqbilx – u din għedtha anke fil-bidu qabel ma kien hemm dik il-vjolenza kollha – li jista' jkollok nies fil-politika li jmorru fuq il-palk u jxewxu lin-nies biex jieħdu triq jew oħra.

Huwa l-poplu li għandu jiddeċiedi.

Fuq il-Libja, m'għandix dubju li hawnhekk naqblu mija fil-mija li, aktar ma naraw preżenza tal-Ewropa fil-Libja biex jgħinuhom ħalli jibnu l-istituzzjonijiet tagħhom, ħalli jħarrġu 'l-imħallfin, lis-suldati u 'l-pulizija tagħhom, aktar aħjar.

Li hemm bżonn isir hemmhekk huwa an institution building.

Irrid ngħid li fis-6 ta' Marzu hemm laqgħa apposta f'Ruma, fejn se niltaqgħu speċifikament fuq il-Libja ħalli wieħed jiddeċiedi x'azzjoni għandha tittieħed.

CARMELO MIFSUD BONNICI: Il-laqgħa hija tal-ministri tal-Affarijiet Barranin?

GEORGE VELLA: Hekk hu, u l-laqgħa kienet imsejħa minn Emma Bonino; issa hemm il-ministru l-ġdid u l-istorja se tibqa' għaddejja xorta waħda.

Il-Libja hija xi ħaġa li wieħed dejjem jibqa' jittama li kull ġurnata li jżomm il-gvern ta' Ali Zeidan hija ġurnata li tkompli tissaħħaħ it-tama li l-affarijiet forsi jitranġaw.

Wieħed irid jgħid li ħafna pajjiżi, inkluż l-Amerika, l-Ingilterra u aħna, fiċ-ċokon tagħna, qegħdin nikkontribwixxu billi nħarrġu lin-nies tagħhom.

Fil-fatt, din il-konferenza nqisha bħala Donors' Conference, fejn wieħed mhux jagħtiha l-flus għax mhijiex bżonn il-flus, imma li jgħinnha billi jagħtuha t-taħriġ li hemm bżonn.

Pereżempju, aħna nistgħu noffrulhom li jkollhom tnejn min-nies li jiġu hawnhekk fil-MEDAC ħalli ngħinuhom.

Nistgħu ngħidulhom li se jkollhom aċċess għal dan l-Istitut tal-Ġustizzja u r-Rule of Law li se nwaqqfu mal-Anti-Terrorism Forum.

Għada jew pitgħada ġej f'pajjiżna d-Deputy Foreign Minister Libjan, u dan ġej mhux biex noqogħdu npaċpċu, imma għaliex talabna huwa stess biex ikollu aċċess għas-sistemi tagħna ħalli jara kif jaħdem il-Ministeru għall-Affarijiet Barranin, kif inhuma mqassmin u x'jagħmlu u ma jagħmlux.

Fil-fatt, ippreparajnielu tlitt ijiem li fihom se jitkellem mad-diretturi u mad-diretturi ġenerali ħalli jitgħallem kif inhi d-demokrazija.

Aħna m'għandniex flus x'nagħtuhom, u lanqas nistgħu ngħidu li se nieħdu eluf ta' suldati biex inħarrġuhom hawnhekk, avolja f'dan il-qasam qegħdin ngħinu wkoll.

Imma dan huwa wieħed mill-eżempji ta' kif nistgħu ngħinu lil dan il-pajjiż ħalli jissoda, u dan kemm fl-interess tal-poplu Libjan, kif ukoll fl-interess tagħna stess.

THE CHAIRPERSON: Ministru, nirringrazzjak tal-preżentazzjoni tiegħek.

Ngħaddu issa għall-item li jmiss fuq l-aġenda tagħna.

AFFARIJIET OĦRA

THE CHAIRPERSON: Is-Sur Vella għaddielkom lista ta' dokumenti li għandna quddiem dan il-Kumitat għad-diskussjoni dwar il-prinċipju ta' sussidjarjetà.

M'inix qed nipproponi li niddiskutuhom illum; però nixtieq li nistieden lir-Research Analyst tagħna sabiex jingħaqad magħna madwar il-Mejda.

Jien nixtieq li nieħdu l-prassi li fil-Working Group 1, minflok niddiskutu d-dokumenti kollha, nipproponu numru żgħir ta' dokumenti biex niffokaw fuqhom biss u niddiskutuhom f'aktar dettall.

Xtaqt li ngħaddu malajr malajr din il-lista, li kemm jien u kemm is-Sur Curmi diġà dorniha ftit, u prima facie ma jdihirx li hemm xi breach ta' sussidjarjetà fihom dawn.

Imma, ejjew narawhom biex naraw liema nistgħu ngħaddu b'mod faċli, u liema għandna nirreferu għad-diskussjoni fil-Working Group 1.

Jekk tippermettuli, jiena xtaqt nipproponi li Komunikazzjoni 821, 822 u 824, li jirrigwardjaw ir-Right to be present at trial in criminal proceedings, is-Safeguards for children suspected or accused in criminal proceedings, u fuq il-Legal aid in European arrest warrants proceedings, nirreferuhom għad-diskussjoni f'Working Group 1, u nistiednu lil xi ħadd mill-Uffiċċju tal-Avukat tar-Repubblika sabiex jagħtina spjegazzjoni fuqhom.

Dwar Komunikazzjoni 813, 001, 860 u 839 fuq it-Tuneżija, fuq il-Guadeloupe, fuq il-Guyana Franċiża u fuq il-Martinique nipproponi li ngħadduhom mingħajr ma jkollna għalfejn nirreferuhom għal Working Group 1.

L-istess fuq l-894 li għandha x'taqsam man-Novel foods.

Imbagħad, hemm Komunikazzjoni 930, 937 tal-2013 u s-6, 24 u 32 tal-2014 li kollha jidhru biċ-ċar li m'hemmx breach tal-prinċipju tas-sussidjarjetà, u għalhekk nipproponi li ngħadduhom hawnhekk illum.

Imbagħad, xtaqt l-opinjoni tagħkom fuq Komunikazzjoni 892 u 893 li għandhom x'jaqsmu mal-cloning tal-annimali, u fuq jekk dawn għandhomx jidħlu fil-food market.

Hemm ukoll Komunikazzjoni 919 u 920 li għandhom x'jaqsmu mal-emissjonijiet tal-arja.

Li nixtieq inkun naf mingħandkom hu fuq jekk għandniex nirreferuhom għal Working Group 1.

U l-aħħar Komunikazzjoni hija 853 li għandha x'taqsam mal-Visas.

Jekk taqblu, nistgħu ngħaddu dawn it-tmien dokumenti għad-diskussjoni fil-Working Group 1, waqt li d-dokumenti l-oħra neħduhom bħala li qegħdin naqblu li m'hemmx ksur ta' sussidjarjetà.

Hemm xi kummenti min-naħa tiegħek, Sur Curmi?

(Interruzzjonijiet)

IS-SUR KENNETH CURMI (Research Analyst): Fuq Komunikazzjoni 919 kelli suspett fuqha.

Naf żgur li għandna Large combustion plant, imma fuq medium m'inix ċert fuq is-sitwazzjoni ta' Malta, u għalhekk fl-20 ta' Frar kont iċċekkjajt ftit mal-EU Sec, u erġajt iċċekkjajt illum permezz ta' telefonata, u qed nistenna risposta.

Meta nitħaddtu dwarha darb'oħra, se jkollna risposta fuq kif din se taffettwana.

Rigward Komunikazzjoni 893 tal-animal cloning, iċċekkjajt ukoll fuqha għax issuspettajt li forsi se jkollna xi ħaġa fuqha, l-aktar minħabba l-market.

Ma nafx kemm hemm suq għaliha, imma żgur li hemm suq mal-Arġentina.

Il-UK House of Commons kienet l-unika waħda li kellha reasoned opinion fuqha, u kkummentat dwar din it-trade.

Jien ċempilt u qaluli li l-pożizzjoni tal-gvern hija waħda favur il-proposta tal-Unjoni Ewropea, jiġifieri favur li jkun hemm il-ban.

Dawn mhumiex qegħdin jaraw li hemm xi problemi fuq din, jiġifieri jaqblu mal-pożizzjoni tiegħi.

L-aħħar ħaġa li xtaqt insemmi għaliex naħseb li lkoll kemm aħna nistgħu nitgħallmu mill-opinjonijiet tal-UK House of Commons: il-Ministru aċċenna xi ħaġa għax il-Kumitat ma qabilx miegħu, imma fuq din għamel rimarka li tirrigwarda l-kunċett kollu tas-sussidjarjetà.

Il-punt li ġieli naċċenna għalih jiena, u hawnhekk ġie kkonfermat li hu qal hekk:

Mela, hu mhux qed jaqbel mal-proposta, imma fl-istess ħin ikompli jgħid hekk:

Importanti li nagħmlu din id-distinzjoni kif jagħmlu huma fuq is-sussidjarjetà.

Jista' xi ħaġa ma taqbilx magħha outright u tiċħadha, però fl-istess ħin tirrispetta l-fatt li, jekk din taċċettaha, loġikament tkun aħjar li tittieħed azzjoni fuqha fuq livell ta' Unjoni Ewropea.

THE CHAIRPERSON: Mela, għandna Rakkomandazzjoni 821, 822, 824, 892, 893, 919, 920 u 853 li se nirreferuhom għad-diskussjoni f'Working Group 1.

L-oħrajn se ngħodduhom bħala li ma jiksrux il-prinċipju tas-sussidjarjetà, u se nirrapportaw lill-Kamra fuqhom.

Jekk hemm affarijiet oħra, nisimgħuhom, u jekk m'hemmx, nirringrazzjakom tal-attendenza tagħkom, u nistgħu nagħlqu din il-laqgħa hawnhekk.

Nirringrazzjakom.

Fit-8.25 p.m., il-Kumitat aġġorna għal data u b'aġenda li kellhom jiġu kkomunikati aktar tard.

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tlieta, 25 ta' Frar 2014

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:50 p.m.

L-Onor.

Christopher Fearne, President tal-Kumitat, ippreseda.

PREŻENTI: Il-Ministru għall-Affarijiet Barranin l-Onor.

Deo Debattista (sostitut tal-Onor.

ASSENTI: L-Onor.

L-Iskrivan tal-Kumitat qal it-talba.

Il-Minuti tal-laqgħa Nru 16 li saret fit-30 ta' Jannar, 2014 kienu konfermati.

Il-President ippreżenta din il-korrispondenza:-

60 Ittra datata d-19 ta' Frar 2014 mingħand il-President tal-Kumitat dwar l-Affarijiet Barranin u Ewropej ta' Ċipru rigward talba mill-Bulgarija u r-Rumanija sabiex jingħaqdu mal-Grupp ta' Stati Membri tan-Nofsinhar tal-Unjoni Ewropea u għalhekk jattendu l-laqgħat tiegħu ta' qabel kull laqgħa tal-COSAC.

Il-Kumitat innota li l-iskop tat-twaqqif ta' dan il-Grupp kien biex jiddiskuti u javvanza kwestjonijiet li jikkonċernaw l-aktar ir-reġjun tan-Nofsinhar u allura kien hemm qbil li l-Bulgarija u r-Rumanija jiġu mistiedna jieħdu sehem bħala osservaturi.

61 Id-Dikjarazzjoni maħruġa wara l-ewwel laqgħa tal-Presidenti tal-Kumitati dwar l-Affarijiet Ewropej tan-naħa t'Isfel tal-Unjoni Ewropa li saret f'Ċipru fl-24-25 ta' Jannar 2014, li għaliha attenda l-President tal-Kumitat.

62 Komunikazzjoni datata it-13 ta' Frar 2014 mill-Presidenti tal-Kumitati dwar l-Affarijiet Barranin u tad-Difiża tal-Kamra tad-Deputati u tas-Senat Taljan dwar il-każ taż-żewġ uffiċċjali tan-navy Taljana li ilhom sentejn taħt arrest fl-Indja wara l-għarqa ta' żewġ ċittadini Indjani.

63 Ittra datata s-17 ta' Frar 2014 mill-Viċi President tal-Kummissjoni fejn ta r-raġunijiet li jiġġustifikaw il-ħruġ tar-Regolament għal kontinent konness (Kumm(2013)627) li dwaru l-Parlament Malti kien bagħat opinjoni motivata fit-12 ta' Settembru 2013.

64 Ittri datata t-18 ta' Frar 2014 mill-Viċi President tal-Kummissjoni fejn ta r-raġunijiet li jiġġustifikaw il-ħruġ tar-Regolament fil-qasam tal-ajrudromi, tal-ġestjoni tat-traffiku tal-ajru u tas-servizzi tan-navigazzjoni tal-ajru (Kumm (2013) 409) li dwaru il-Parlament Malti kien bagħat opinjoni motivata fis-7 ta' Novembru 2013.

DISKUSSJONI SKONT L-ART.

4 (2) TAL-ATT DWAR L-UNJONI EWROPEA FUQ IL-PROPOSTA TAL-GVERN LI JIRRATIFIKA TRATTATI/FTEHIM

It-Trattat dwar il-Kummerċ tal-Armi (Arms Trade Treaty).

65 Kopja tat-Trattat dwar il-Kummerċ tal-Armi; u

66 Kopja tal-Memo lill-Kabinett datat is-27 ta' Jannar 2014 imħejji mill-Ministru għall-Affarijiet Barranin dwar ir-ratifika ta' dan it-trattat.

Fl-ispjega tiegħu, il-Ministru għall-Affarijiet Barranin, fost l-oħrajn, qal li l-għan ta' dan it-trattat huwa li jikkumbatti n-negozju llegali tal-armi, li dan it-trattat kien adottat min-Nazzjonijet Uniti fit-2 ta' April 2013 u li Malta ffirmatu fit-3 ta' Ġunju 2013 wara li l-Ministeru tiegħu kien ikkonsulta mad-diversi ministeri interessati.

Il-Kumitat qabel unanimament mar-ratifika ta' dan it-trattat.

11th EDF (European Development Fund) Internal Agreement 2014-2020: Il-Kumitat kellu għall-konsiderazzjoni tiegħu dawn id-dokumenti:-

67 Kopja tal-11th EDF (European Development Fund) Internal Agreement 2014-2020; u

68 Kopja tal-Memo lill-Kabinett datat id-29 ta' Jannar 2014 imħejji mill-Ministru għall-Affarijiet Barranin dwar ir-ratifika ta' dan il-ftehim.

Il-Ministru għall-Affarijiet Barranin spjega li dan il-fond, flimkien mal-European Cooperation Instrument, huma l-istrumenti ewlenin li permezz tagħhom l-Unjoni Ewropea tagħti għajnuna għal żvilupp lill-pajjiżi fir-reġjuni tal-Afrika, il-Paċifiku u l-Karibew sabiex jitnaqqas il-faqar u li mill-ammont ta' €30.506 biljun mifruxa fuq seba' snin Malta tikkontribwixxi 0.03801% jew €11,595.

Co-operation Agreement on Satellite Navigation between the European Union and its Member States and the Kingdom of Norway: Peress li l-uffiċjali tal-Awtorità dwar il-Komunikazzjoni (MCA) kienu msiefra fuq xogħol barra minn Malta, il-Kumitat laqa' t-talba tal-Ministeru għall-Ekonomija, Invertiment u Intrapriżi Żgħar sabiex dan il-ftehim jiġi diskuss f'laqgħa oħra.

Ftehim dwar il-Kummerċ bejn l-Unjoni Ewropea u l-Kolumbja u l-Peru: Il-Kumitat kellu għall-konsiderazzjoni tiegħu dawn id-dokumenti:-

69 Kopja tal-Ftehim dwar il-Kummerċ bejn l-Unjoni Ewropea u l-Kolumbja u l-Peru; u

70 Kopja tal-Memo lill-Kabinett datat il-25 ta' Frar 2014 imħejji mill-Ministru għall-Ekonomija, Investiment u Intrapriżi Żgħar dwar ir-ratifika ta' dan il-ftehim.

Is-Sur David Sammut, Direttur International Economics Relations fil-Ministeru għall-Finanzi, spjega, fost affarijiet oħra, li l-volum ta' kummerċ bejn Malta u dawn iż-żewġ pajjiżi kien wieħed modest u jikkonċerna l-aktar l-importazzjoni ta' prodotti agrikoli bħal banana u li l-għan ewlieni ta' dan il-ftehim huwa biex jgħin pajjiżi li għadhom qegħdin jiżvilippaw billi jdaħħal miżuri li jżidu l-kummerċ bejn iż-żewġ partijiet.

PREŻENTAZZJONI MILL-MINISTRU GĦALL-AFFARIJIET BARRANIN DWAR IL-KONKLUŻJONIJIET TAL-KUNSILL EWROPEW TAL-10 TA' FRAR 2014 LI NŻAMM FI BRUSSELL

Il-Ministru għall-Affarijiet Barranin għamel preżentazzjoni dwar id-diversi temi li kienu ġew diskussi fil-Kunsill tal-10 ta' Frar 2014, fosthom is-sitwazzjoni fis-Sirja, l-Eġittu, il-Libja, it-Tuneżija u l-Yemen, però l-kwestjoni prinċipali kienet is-sitwazzjoni fl-Ukrajna li kienet diskussa wkoll f'laqgħa urġenti li ssejħet apposta fl-20 ta' Frar 2014 fid-dawl tal-iżviluppi drammatiċi u mdemmija li kienu qegħdin iseħħu.

Il-Ministru spejga li s-sitwazzjoni kienet kumplessa ħafna u li setgħat taffettwa wkoll ir-relazzjonijiet tal-Unjoni Ewropea u l-Istati Uniti mar-Russja minbarra l-prospett ta' gwerra ċivili u/jew qasma fil-pajjiż.

Wara kien hemm diskussjoni.

AFFARIJIET OĦRA

Sussidjarjetà

Il-Kumitat ikkonsidra l-għaxar proposti leġislattivi maħruġa mill-istituzzjonijiet tal-Unjoni Ewropea hawn taħt indikati u ma rriżultax li kien hemm ksur tal-prinċipju tas-sussidjarjetà għall-fini ta' Protokoll 2 tat-Trattat dwar l-Unjoni Ewropea u tat-Trattat dwar il-Funzjonament tal-Unjoni Ewropea:-

Il-Kumitat qabel ukoll li l-proposti leġislattivi li ġejjin, għalkemm prima facie ma dehrux li jiksru l-prinċipju tas-sussidjarjetà, għandhom jiġu diskussi fil-Grupp ta' Ħidma I u fil-każ tal-ewwel tliet proposti possibbilment bil-parteċipazzjoni tal-Uffiċċju tal-Avukat Ġenerali:-

Fit-8.25 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT

U L-IPPJANAR TAL-IŻVILUPP

AVVIŻ

Laqgħa Nru. 6

L-Erbgħa, 26 ta' Frar, 2014 fis-6:30 p.m.

L-Onor.

Marlene Farrugia, President tal-Kumitat Permanenti dwar l-Ambjent u l-Ippjanar tal-Iżvilupp, tavża li l-Kumitat se jiltaqa' nhar l-Erbgħa, 26 ta' Frar, 2014 fis-6:30p.m. fil-Kamra tal-Kumitati fil-Palazz il-Belt b'din l-aġenda:-

Informazzjoni dwar policies tal-MEPA li qed jiġu aġġornatin (kont); u

Affarijiet oħra.

17 ta' Frar 2014 SKRIVAN TAL-KAMRA

Proceedings, agenda, minutes and transcripts of the parliamentary committees dev